title: Vec T-264/05: Žaloba podaná 18. júla 2005: The Procter & Gamble Company proti Úradu pre harmonizáciu vnútorného trhu (ochranné známky a vzory)

text:
               3.9.2005

               SK

               Úradný vestník Európskej únie

               C 217/54

         Žaloba podaná 18. júla 2005: The Procter & Gamble Company proti Úradu pre harmonizáciu vnútorného trhu (ochranné známky a vzory)
   (Vec T-264/05)
   (2005/C 217/112)
   Jazyk konania: angličtina
   The Procter & Gamble Company, so sídlom v Cincinnati, Ohio (USA), v zastúpení: G. Kuipers, advokát, ktorý si zvolil adresu na doručovanie v Luxemburgu, podal 18. júla 2005 na Súd prvého stupňa Európskych spoločenstiev žalobu proti Úradu pre harmonizáciu vnútorného trhu (ochranné známky a vzory).
   Žalobca navrhuje, aby Súd prvého stupňa:

               —

               zrušil rozhodnutie prvého odvolacieho senátu ÚHVT zo 4. mája 2005 (Vec R 849/2004-1) v rozsahu, v akom v ňom bolo rozhodnuté, že ochranná známka nespĺňa podmienky uvedené v článku 7 ods. 1 písm. b) nariadenia č. 40/94,

               —

               zaviazal ÚHVT nahradiť trovy konania.

         Žalobné dôvody a hlavné tvrdenia

               Prihlasovaná ochranná známka:

               Trojrozmerná ochranná známka pozostávajúca zo štvorcovej tablety bielej farby so zeleným kvetinovým vzorom so štyrmi lupienkami pre tovary v triede 3 (Pracie a bieliace prípravky a iné pracie prostriedky, prípravky na umývanie, čistenie a starostlivosť o riad, mydlá, ...) – prihláška č. 1 684 059

               Rozhodnutie prieskumového pracovníka:

               Zamietnutie prihlášky

               Rozhodnutie odvolacieho senátu:

               Zamietnutie odvolania

               Dôvody žaloby:

               Porušenie článku 7 ods. 1 písm. b) nariadenia Rady (ES) č. 40/94.


title: Vec C-25/11: Návrh na začatie prejudiciálneho konania, ktorý podal Supremo Tribunal Administrativo (Portugalsko) 17. januára 2011 — Varzim Sol — Turismo, Jogo e Animação, SA/Fazenda Pública

text:
               2.4.2011

               SK

               Úradný vestník Európskej únie

               C 103/14

         Návrh na začatie prejudiciálneho konania, ktorý podal Supremo Tribunal Administrativo (Portugalsko) 17. januára 2011 — Varzim Sol — Turismo, Jogo e Animação, SA/Fazenda Pública
   (Vec C-25/11)
   2011/C 103/25
   Jazyk konania: portugalčina

      Vnútroštátny súd, ktorý podal návrh na začatie prejudiciálneho konania

   Supremo Tribunal Administrativo

      Účastníci konania pred vnútroštátnym súdom

      Navrhovateľka: Varzim Sol — Turismo, Jogo e Animação, SA

      Odporca: Fazenda Pública

      Prejudiciálne otázky

               1.

               Je článok 23 CIVA (portugalský zákon o DPH) zlučiteľný s článkom 17 ods. 2 a 5 a článkom 19 šiestej smernice Rady 77/388/EHS (1) zo 17. júna 1977?

               2.

               Ak áno, je v súlade s článkom 17 ods. 2 a 5 a článkom 19 uvedenej smernice, ak uvedený článok 23 zavádza zvláštny podiel odpočtu dane z pridanej hodnoty odvedenej na vstupe daňovníkmi, ktorí uskutočňujú výlučne zdaniteľné plnenia, pričom ho zavádza skutočným určením, a ak je založený na existencii dotácií nepodliehajúcich dani v tomto odvetví („vstupy“)?

      (1)  Šiesta smernica Rady zo 17. mája 1977 o zosúladení právnych predpisov členských štátov týkajúcich sa daní z obratu — spoločný systém dane z pridanej hodnoty: jednotný základ jej stanovenia (Ú. v. ES L 145, s. 1; Mim. vyd. 09/001, s. 23).


title: Vec T-696/13: Žaloba podaná 30. decembra 2013 — Meta Group/Komisia

text:
               22.2.2014

               SK

               Úradný vestník Európskej únie

               C 52/44

         Žaloba podaná 30. decembra 2013 — Meta Group/Komisia
   (Vec T-696/13)
   2014/C 52/84
   Jazyk konania: taliančina

      Účastníci konania

      Žalobkyňa: Meta Group Srl (Rím, Taliansko) (v zastúpení: A. Bartolini, V. Colcelli a A. Formica, avvocati)

      Žalovaná: Európska komisia

      Návrhy

   Žalobkyňa navrhuje, aby Všeobecný súd:

               —

               určil, že zníženie subvencií poskytnutých spoločnosti META s.r.l. Komisiou bolo protiprávne,

               —

               z toho dôvodu zaviazal Komisiu na zaplatenie sumy 129 153,11 eura v prospech žalobkyne, zvýšenú o úroky z omeškania,

               —

               zaviazal správny orgán na náhradu ujmy, ktorá v dôsledku toho vznikla žalobkyni.

      Dôvody a hlavné tvrdenia

   Táto žaloba smeruje proti rozhodnutiam Komisie, ktorými sa znížila subvencia pôvodne stanovená na projekty „BCreative“, „Take-It-Up“ a „Ecolink+“, ktoré boli predmetom zmlúv o poskytnutí subvencií uzatvorených medzi žalobkyňou a žalovanou v rámci „Rámcového programu pre konkurencieschopnosť a inováciu (CIP) (2007 až 2013)“.
   Rôzne rozhodnutia týkajúce sa týchto projektov boli napadnuté aj vo veciach T-471/12, T-34/13 a T-35/13, Meta Group/Komisia.
   Dôvody a hlavné tvrdenia sú podobné dôvodom a hlavným tvrdeniam uvedeným v týchto veciach.


title: Vec T-545/11: Rozsudok Všeobecného súdu z  8. októbra 2013 — Stichting Greenpeace Nederland a PAN Europe/Komisia [ „Prístup k dokumentom — Nariadenie (ES) č. 1049/2001 — Dokumenty týkajúce sa prvého povolenia na uvádzanie účinnej látky glyfozát na trh — Čiastočné zamietnutie prístupu — Riziko poškodenia obchodných záujmov fyzickej alebo právnickej osoby — Článok 4 ods. 5 nariadenia č. 1049/2001 — Prevažujúci verejný záujem — Nariadenie (ES) č. 1367/2006 — Článok 6 ods. 1 nariadenia č. 1367/2006 — Smernica 91/414/EHS“ ]

text:
               23.11.2013

               SK

               Úradný vestník Európskej únie

               C 344/54

         Rozsudok Všeobecného súdu z 8. októbra 2013 — Stichting Greenpeace Nederland a PAN Europe/Komisia
   (Vec T-545/11) (1)

   (Prístup k dokumentom - Nariadenie (ES) č. 1049/2001 - Dokumenty týkajúce sa prvého povolenia na uvádzanie účinnej látky glyfozát na trh - Čiastočné zamietnutie prístupu - Riziko poškodenia obchodných záujmov fyzickej alebo právnickej osoby - Článok 4 ods. 5 nariadenia č. 1049/2001 - Prevažujúci verejný záujem - Nariadenie (ES) č. 1367/2006 - Článok 6 ods. 1 nariadenia č. 1367/2006 - Smernica 91/414/EHS)
   2013/C 344/95
   Jazyk konania: angličtina

      Účastníci konania

      Žalobkyne: Stichting Greenpeace Nederland a PAN Europe (Amsterdam, Holandsko) a Pesticide Action Network Europe (PAN Europe) (Brusel, Belgicko) (v zastúpení: B. Kloostra a A. van den Biessen, advokáti)

      Žalovaná: Európska komisia (v zastúpení: pôvodne P. Oliver, P. Ondrůšek a C. ten Dam, neskôr P. Oliver, P. Ondrůšek a C. Zadra, splnomocnení zástupcovia)

      Predmet veci

   Návrh na zrušenie rozhodnutia Komisie z 10. augusta 2011 zamietajúceho prístup k zväzku 4 návrhu hodnotiacej správy, ktorý vypracovala Spolková republika Nemecko ako spravodajský členský štát, týkajúcej sa účinnej látky glyfozát na základe smernice Rady 91/414/EHS z 15. júla 1991 o uvádzaní prípravkov na ochranu rastlín na trh (Ú. v. ES L 230, s. 1; Mim. vyd. 03/011, s. 332)

      Výrok rozsudku

               1.

               Rozhodnutie Európskej komisie z 10. augusta 2011 zamietajúce prístup k zväzku 4 návrhu hodnotiacej správy, ktorý vypracovala Spolková republika Nemecko ako spravodajský členský štát, týkajúcej sa účinnej látky glyfozát na základe smernice Rady 91/414/EHS z 15. júla 1991 o uvádzaní prípravkov na ochranu rastlín na trh sa zrušuje v rozsahu, v akom uvedený zväzok obsahuje informácie týkajúce sa emisií do životného prostredia: informácie o „identite“ a množstve všetkých nečistôt v účinnej látke, ktorú oznámil každý subjekt, nachádzajúce sa v bode C.1.2.1 prvej časti (s. 11 až 61), bode C.1.2.1 druhej časti (s. 1 až 6) a bode C.1.2.1 tretej časti sporného dokumentu (s. 4 a 8 až 13) z tohto zväzku; o nečistotách v rôznych výrobných šaržách a minimálnych, priemerných a maximálnych množstvách každej z týchto nečistôt, ktoré sú v prípade každého subjektu uvedené v tabuľkách zahrnutých do bodu C.1.2.2 prvej časti (s. 61 až 84) a bodu C.1.2.4 tretej časti sporného dokumentu (s. 7) z uvedeného zväzku; o zložení prípravkov na ochranu rastlín, ktoré vyvinuli subjekty, uvedené v bode C.1.3 s názvom „Podrobné špecifikácie prípravkov (príloha III A 1.4)“ prvej časti sporného dokumentu (s. 84 až 88) z toho istého zväzku.

               2.

               Komisia je povinná nahradiť trovy konania.

      (1)  Ú. v. EÚ C 355, 3.12.2011.


title: Vec F-71/12: Žaloba podaná 5. júla 2012 — BZ/Európska centrálna banka

text:
               20.10.2012

               SK

               Úradný vestník Európskej únie

               C 319/17

         Žaloba podaná 5. júla 2012 — BZ/Európska centrálna banka
   (Vec F-71/12)
   2012/C 319/31
   Jazyk konania: angličtina

      Účastníci konania

      Žalobkyňa: BZ (v zastúpení: N. Lhöest, advokát)

      Žalovaná: Európska centrálna banka

      Predmet a opis sporu

   Zrušenie rozhodnutia, ktorým ECB zamietla návrh žalobkyne na uznanie pôvodu jej choroby za chorobu z povolania

      Návrhy žalobkyne

               —

               zrušiť rozhodnutie ECB z 25. apríla 2010, ktorým sa zamietli návrhy žalobkyne z 28. júna 2011, ako aj jej návrhy uvedené v ďalších listoch z 24. októbra a 20. februára 2012,

               —

               vyhovieť v dôsledku toho nárokom predloženým žalobkyňou v jej žiadosti a vo vyššie uvedených listoch, najmä vykonať primerané vyšetrenie a vyhotoviť primeraný posudok, ako aj vyhotoviť zoznam všetkých skutočností, ktoré sa týkali pracovných podmienok žalobkyne, ktoré môžu byť užitočné na lekárske posúdenie,

               —

               uložiť ECB povinnosť oznámiť žalobkyni všetky údaje, ktoré GR-H získalo a uchováva o jej zdravotnom stave a lekárskych vyšetreniach, t. j. všetky doteraz získané údaje (vrátane odpovedí na dotazník v znení, ktoré nebolo anonymizované), ďalšie údaje, ktoré bolo možné doteraz získať (ako poznámky z rokovaní s GR-H v znení, ktoré nebolo anonymizované), ako aj akékoľvek iné údaje, ktoré môžu byť získané v budúcnosti v rámci nového konania. Ak tieto údaje obsahujú lekárske údaje, môžu byť zaslané lekárovi žalobkyne,

               —

               zaviazať ECB na zaplatenie žalobkyni 50 000 eur z dôvodu bezdôvodného omeškaniu, ktoré malo vplyv na konanie,

               —

               zaviazať ECB na zaplatenie žalobkyni 5 000 eur ako náhrady trov právneho zastúpenia počas protiprávnych lekárskych vyšetrení,

               —

               zaviazať ECB na zaplatenie žalobkyni 50 000 eur ako náhrady nemajetkovej ujmy, ktorá jej bola spôsobená protiprávnym konaním ECB a dodatočnou nepotrebnou záťažou, ktorú musela znášať počas lekárskych vyšetrení,

               —

               zaviazať ECB na zaplatenie žalobkyni 25 000 eur ako náhrady za poškodenie cti a dobrej povesti a za protiprávny pokus o výpoveď pracovnej zmluvy,

               —

               zaviazať ECB na zaplatenie žalobkyni rozdielu medzi dávkami pre prípad práceneschopnosti priznaného žalobkyni a výškou jej odmeny od januára 2009,

               —

               zaviazať ECB na zaplatenie žalobkyni 100 000 eur z dôvodu straty možnosti služobného postupu,

               —

               zaviazať ECB na zaplatenie žalobkyni sumy zodpovedajúcej navyšovaniu odmeny, z dôvodu straty na zárobku v rozsahu siedmych bodov odmeny za rok (3,5 %) od roku 2009,

               —

               zaviazať ECB na zaplatenie žalobkyni všetkých liečebných nákladov vynaložených od roku 2006, ktoré boli spojené s chorobou žalobkyne,

               —

               zaviazať ECB na zaplatenie žalobkyni bežných úrokov z omeškania vo výške 8 % z priznanej sumy a

               —

               zaviazať ECB na náhradu trov konania.


title: Vec T-357/04: Žaloba podaná dňa 31. augusta 2004: Marguerite Chetcuti proti Komisii Európskych spoločenstiev

text:
               20.11.2004

               SK

               Úradný vestník Európskej únie

               C 284/21

         Žaloba podaná dňa 31. augusta 2004: Marguerite Chetcuti proti Komisii Európskych spoločenstiev
   (Vec T-357/04)
   (2004/C 284/43)
   Jazyk konania: francúzština
   Marguerite Chetcuti, bytom v Zejtume (Malta), v zastúpení: Marc-Albert Lucas, advokát, podala 31. augusta 2004 na Súd prvého stupňa Európskych spoločenstiev žalobu proti Komisii Európskych spoločenstiev.
   Žalobkyňa navrhuje, aby Súd prvého stupňa:

               —

               vyhlásil neplatnosť bodu III oznámenia o výberovom konaní COM/P A/04 zo 6. apríla 2004;

               —

               zrušil rozhodnutie výberovej komisie výberového konania z 22. júna 2004, ktorou sa odmietla jej prihláška s poukázaním na toto ustanovenie;

               —

               zrušil následné akty výberového konania, ktorých neplatnosť vyplýva z neplatnosti oznámenia o výberovom konaní a z napadnutého rozhodnutia, a predovšetkým:

                           —

                           zoznam uchádzačov, ktorí spĺňajú podmienky stanovené v oznámení o výberovom konaní, prijatého výberovou komisiou;

                           —

                           rozhodnutie Komisie, ktoré na tomto základe stanovilo počet obsadzovaných miest,

                           —

                           zoznam vhodných uchádzačov, vypracovaný výberovou komisiou na záver výberu,

                           —

                           rozhodnutia o vymenovaní prijaté Orgánom povereným na menovanie na tomto základe;

               —

               zaviazal Komisiu Európskych spoločenstiev nahradiť trovy konania.

         Žalobné dôvody a hlavné tvrdenia
   Na podporu svojich návrhov žalobkyňa uvádza, že oznámenie o výberovom konaní porušuje články 4, 27 a 29 ods. 1 písm. b) Služobného poriadku ako aj zásadu rovnakého zaobchádzania, pretože vylučuje pomocných zamestnancov z účasti na výberovom konaní. Takisto uvádza, že toto oznámenie porušuje články 27 a 29 Služobného poriadku a je v rozpore so záujmom služby a so zásadou rovnakého zaobchádzania z dôvodu, že požaduje určitý počet odpracovaných rokov ako úradník, dočasný zamestnanec alebo pomocný zamestnanec a vylučuje miestnych zamestnancov akou je žalobkyňa.


title: Vec T-170/04: Žaloba podaná dňa 18. mája 2004 FederDOC – Confederazione nazionale dei Consorzi volontari per la tutela delle denominazioni di origine e delle indicazioni geografiche tipiche dei vini italini a iní proti Komisii Európskych spoločenstiev

text:
               10.7.2004

               SK

               Úradný vestník Európskej únie

               C 179/15

         Žaloba podaná dňa 18. mája 2004 FederDOC – Confederazione nazionale dei Consorzi volontari per la tutela delle denominazioni di origine e delle indicazioni geografiche tipiche dei vini italini a iní proti Komisii Európskych spoločenstiev
   (Vec T-170/04)
   (2004/C 179/29)
   Jazyk konania: taliančina
   FederDOC - Confederazione nazionale dei Consorzi volontari per la tutela delle denominazioni di origine e delle indicazioni geografiche tipiche dei vini italini a iní, zastúpení advokátmi Luciano Spagnulo Vigorita, Paolo Tanoni a Roberto Gandin, podali 18. mája 2004 na Súd prvého stupňa Európskych spoločenstiev žalobu proti Komisii Európskych spoločenstiev.
   Žalobcovia navrhujú, aby Súd prvého stupňa:

               —

               zrušil nariadenie (ES) Komisie č. 316/2004 z 20. februára 2004 ktorým sa mení nariadenie Rady (ES) č. 753/2002, ktoré stanovuje určité podmienky uplatnenia nariadenia Rady (ES) č. 1493/1999 v časti, ktorá sa týka popisu, označenia, prezentácie a ochrany určitých vinárskych výrobkov, osobitne, v časti týkajúcej sa zmien článkov 24, 36 a 37 citovaného nariadenia č. 753/2002 vzťahujúceho sa na ochranu tradičných označení (Ú. v. ES L 55, s. 16);

               —

               subsidiárne zrušil úplne alebo čiastočne článok 1 odseky 3, 8 a), 9 a), 9 b), 1 a 18 (a následne prílohu II) nariadenia č. 316/2004;

               —

               zaviazal Komisiu Európskych spoločenstiev nahradiť trovy konania.

         Žalobné dôvody a hlavné argumenty
   Táto žaloba smeruje proti nariadeniu Komisie č. 316/2004 z 20. februára 2004, ktorým sa mení nariadenie Rady (ES) č. 753/2002, ktoré stanovuje určité podmienky uplatnenia nariadenia Rady (ES) č. 1493/1999 v časti, ktorá sa týka popisu, označenia, prezentácie a ochrany určitých vinárskych výrobkov, osobitne v časti týkajúcej sa zmien článkov 24, 36 a 37 citovaného nariadenia č. 753/2002 vzťahujúceho sa na ochranu tradičných označení (1).
   Žalobcovia poukazujú na reálne riziko, že uplatňovanie sporného nariadenia môže mať za následok zvýhodnenie výrobcov z tretích krajín a to určitou liberalizáciou používania nasledujúcich tradičných označení talianskych vín známych v celom svete: Amarone, Cannellino, Brunello, Est!Est!Est!, Falerno, Governo all'uso toscano, Gutturnio, Lacryma Christi, Lambiccato, Morellino, Recioto, Sciacchetrà, Sciac-trà, Sforzato (alebo Sfurzat), Torcolato, Vergine, Vino Nobile, Vin santo (alebo Vino Santo alebo Vinsanto). To by malo negatívny dopad na postavenie, ktoré na trhu s vinárskymi výrobkami získali s veľkou námahou výrobcovia z členských štátov (výrobcovia, ktorí podliehajú veľmi prísnym kvantitatívnym a kvalitatívnym normám), a najmä by to neprípustným spôsobom poškodilo spotrebiteľov: výrobcovia z tretích krajín by neboli povinní dodržiavať výrobné normy týchto vín a mohli by následne predávať v Spoločenstve výrobky, ktoré by nemali výrobné a chuťové vlastnosti, ktoré tieto vína musia mať.
   Všetci žalobcovia sú v zmysle vnútroštátnych predpisov oprávnení kontrolovať používanie uvedených tradičných označení, a v každom prípade ich používať.
   Na podporu svojej žaloby žalobcovia uvádzajú, že Komisia prijatím sporného nariadenia prekročila právomoci, ktoré sú jej zverené. Tieto nariadenia nie sú dostatočne odôvodnené a boli prijaté bez predchádzajúceho stanoviska riadiaceho výboru založeného nariadením č. 1493/1999 a bez predchádzajúceho prejednania so žalobcami.
   Žalobcovia sa okrem iného domnievajú, že viaceré ustanovenia nariadenia porušujú hlavné zásady Zmluvy ES v oblasti poľnohospodárstva, hospodárskej súťaže, ochrany spotrebiteľov, zásady rovnosti, proporcionality, nadobudnutých práv a právnej istoty. Sporné nariadenie je tak isto v rozpore s konkrétnymi ustanoveniami nariadenia č. 1493/1999 (konkrétne s článkami 47, 48 a 49) ako aj s ustanoveniami článkov 23 odsek 3 a 24 odsek 4 dohody TRIPS z Marakešu z 15. apríla 1994 (dohoda o obchodných aspektoch práva duševného vlastníctva), ktorého je Európske spoločenstvo zmluvnou stranou.
   Žalobcovia poukazujú tiež na skutočnosť, že sporné nariadenie porušuje povinnosť odôvodnenia.

      (1)  Ú. v. ES L 55, s. 16


title: Vec C-279/08 P: Rozsudok Súdneho dvora (tretia komora) z  8. septembra 2011 — Európska komisia/Holandské kráľovstvo, Spolková republika Nemecko (Odvolanie — Štátna pomoc — Článok 87 ods. 1 ES — Systém obchodovania s emisiami pre oxidy dusíka — Posúdenie vnútroštátneho opatrenia ako štátnej pomoci — Rozhodnutie, ktorým sa pomoc vyhlasuje za zlučiteľnú so spoločným trhom — Pojem selektivita — Zvýhodnenie financované zo štátnych prostriedkov — Ochrana životného prostredia — Povinnosť odôvodnenia — Prípustnosť)

text:
               22.10.2011

               SK

               Úradný vestník Európskej únie

               C 311/6

         Rozsudok Súdneho dvora (tretia komora) z 8. septembra 2011 — Európska komisia/Holandské kráľovstvo, Spolková republika Nemecko
   (Vec C-279/08 P) (1)

   (Odvolanie - Štátna pomoc - Článok 87 ods. 1 ES - Systém obchodovania s emisiami pre oxidy dusíka - Posúdenie vnútroštátneho opatrenia ako štátnej pomoci - Rozhodnutie, ktorým sa pomoc vyhlasuje za zlučiteľnú so spoločným trhom - Pojem „selektivita“ - Zvýhodnenie financované zo štátnych prostriedkov - Ochrana životného prostredia - Povinnosť odôvodnenia - Prípustnosť)
   2011/C 311/07
   Jazyk konania: holandčina

      Účastníci konania

      Odvolateľka: Európska komisia (v zastúpení: C. Urraca Caviedes, K. Gross a H. van Vliet, splnomocnení zástupcovia)

      Ďalší účastníci konania: Holandské kráľovstvo (v zastúpení: C. M. Wissels a D. J. M. de Grave, splnomocnení zástupcovia), Spolková republika Nemecko (v zastúpení: M. Lumma, B. Klein a T. Henze, splnomocnení zástupcovia)

      Vedľajší účastníci, ktorí v konaní podporujú Holandské kráľovstvo: Francúzska republika (v zastúpení: G. de Bergues, A.-L. Vendrolini, J. Gstalter a B. Cabouat, splnomocnení zástupcovia), Slovinská republika (v zastúpení: V. Klemenc, splnomocnená zástupkyňa), Spojené kráľovstvo Veľkej Británie a Severného Írska (v zastúpení: E. Jenkinson, S. Behzadi-Spencer, S. Ossowski, a H. Walker, splnomocnení zástupcovia, za právnej pomoci K. Bacon, barrister)

      Predmet veci

   Odvolanie podané proti rozsudku Súdu prvého stupňa (piata rozšírená komora) z 10. apríla 2008, Holandské kráľovstvo/Komisia (T-233/04), ktorým Súd prvého stupňa zrušil rozhodnutie Komisie z 24. júna 2003 K(2003) 1761 v konečnom znení, týkajúce sa štátnej pomoci N35/2003 na systém výmeny emisných práv na oxidy dusíka, oznámenej Holandským kráľovstvom

      Výrok rozsudku

               1.

               Rozsudok Súdu prvého stupňa Európskych spoločenstiev z 10. apríla 2008, Holandsko/Komisia (T-233/04), sa zrušuje.

               2.

               Vzájomné odvolania sa zamietajú.

               3.

               Žaloba na prvom stupni sa zamieta.

               4.

               Holandské kráľovstvo je povinné nahradiť trovy konania Európskej komisie vzťahujúce sa na konanie na prvom stupni a znáša svoje vlastné trovy konania v rámci tohto konania.

               5.

               Európska komisia a Holandské kráľovstvo znášajú svoje vlastné trovy konania vzťahujúce sa na odvolanie.

               6.

               Spolková republika Nemecko, Francúzska republika, Slovinská republika a Spojené kráľovstvo Veľkej Británie a Severného Írska znášajú svoje vlastné trovy konania.

      (1)  Ú. v. EÚ C 223, 30.8.2008.


title: Vec T-376/13: Žaloba podaná 18. júla 2013 — Versorgungswerk der Zahnärztekammer Schleswig-Holstein/ECB

text:
               7.9.2013

               SK

               Úradný vestník Európskej únie

               C 260/48

         Žaloba podaná 18. júla 2013 — Versorgungswerk der Zahnärztekammer Schleswig-Holstein/ECB
   (Vec T-376/13)
   2013/C 260/86
   Jazyk konania: nemčina

      Účastníci konania

      Žalobca: Versorgungswerk der Zahnärztekammer Schleswig-Holstein (Kiel, Nemecko) (v zastúpení: O. Hoepner, Rechtsanwalt)

      Žalovaná: Európska centrálna banka

      Návrhy

   Žalobca navrhuje, aby Všeobecný súd:

               —

               zrušil rozhodnutie žalovanej zo 16. apríla 2013 v znení rozhodnutia z 22. mája 2013 (LS/MD/13/313) v rozsahu, v akom sa nevyhovelo žiadosti o prístup k prílohe A a B ‘Exchange Agreement dated 15. February 2012 among the Hellenic Republic and the European Central Bank and the Eurosystem NBCs listed herein’,

               —

               zaviazal žalovanú na náhradu trov konania.

      Dôvody a hlavné tvrdenia

   Na podporu svojej žaloby uvádza žalobca tri žalobné dôvody.

               1.

               Prvý žalobný dôvod založený na protiprávnosti základu pre rozhodnutie.
               Žalobca namieta, že ECB svojím rozhodnutím ECB/2011/6 (1) bez dostatočného zmocnenia vecne rozšírila okruh dôvodov pre odmietnutie prístupu uvedených v článku 4 ods. 1 písm. a) rozhodnutia ECB/2004/3 (2).

               2.

               Druhý žalobný dôvod založený na porušení formálnych predpisov.
               Žalobca v rámci tohto žalobného dôvodu uplatňuje, že napadnuté rozhodnutie porušuje podstatné formálne predpisy. V tejto súvislosti uvádza, že vzhľadom na článok 41 ods. 2 písm. c) Charty základných práv Európskej únie treba požiadavkám na povinnosť uviesť odôvodnenie uvedenú v článku 296 ods. 2 ZFEÚ priradiť vysoký význam a že úvahy v odôvodnení žalovanej v napadnutom rozhodnutí nespĺňajú požiadavky, ktoré zaviedol Európsky Súdny dvor.

               3.

               Tretí žalobný dôvod založený na porušení materiálneho práva.
               Na tomto mieste žalobca vytýka porušenie materiálneho práva, pretože napadnuté rozhodnutie v dôsledku svojho nedostatočného odôvodnenia obmedzuje právo žalobcu na prístup k dokumentom podľa článku 42 Charty základných práv Európskej únie a článku 15 ods. 3 ZFEÚ. Ďalej sa odmietnutie prístupu k dokumentom javí ako neprimerané.

      (1)  2011/342/EÚ: Rozhodnutie Európskej centrálnej banky z 9. mája 2011, ktorým sa mení a dopĺňa rozhodnutie ECB/2004/3 o prístupe verejnosti k dokumentom Európskej centrálnej banky (ECB/2011/6) (Ú. v. EÚ L 158, s. 37).

      (2)  2004/258/ES: Rozhodnutie Európskej centrálnej banky zo 4. marca 2004 o prístupe verejnosti k dokumentom Európskej centrálnej banky (ECB/2004/3) (Ú. v. ES L 80, s. 42).


title: Vec C-323/12: Návrh na začatie prejudiciálneho konania, ktorý podal Curtea de Apel București (Rumunsko) 5. júla 2012 — E.ON Energy Trading SE/Agenția Națională de Administrare Fiscală, Direcția Generală a Finanțelor Publice a Municipiului București — Serviciul de administrare a contribuabililor nerezidenți

text:
               29.9.2012

               SK

               Úradný vestník Európskej únie

               C 295/18

         Návrh na začatie prejudiciálneho konania, ktorý podal Curtea de Apel București (Rumunsko) 5. júla 2012 — E.ON Energy Trading SE/Agenția Națională de Administrare Fiscală, Direcția Generală a Finanțelor Publice a Municipiului București — Serviciul de administrare a contribuabililor nerezidenți
   (Vec C-323/12)
   2012/C 295/31
   Jazyk konania: rumunčina

      Vnútroštátny súd, ktorý podal návrh na začatie prejudiciálneho konania

   Curtea de Apel București

      Účastníci konania pred vnútroštátnym súdom

      Žalobkyňa: E.ON Energy Trading SE

      Žalovaní: Agenția Națională de Administrare Fiscală, Direcția Generală a Finanțelor Publice a Municipiului București — Serviciul de administrare a contribuabililor nerezidenți

      Prejudiciálne otázky

               1.

               Je možné platiteľa dane, ktorého hlavné sídlo sa nachádza v inom členskom štáte Európskej únie ako v Rumunsku a ktorý vymenoval daňového zástupcu na účely DPH v Rumunsku na základe ustanovení vnútroštátnych právnych predpisov platných pred pristúpením Rumunska k Európskej únii, považovať za „platiteľa dane, ktorý nemá sídlo na území štátu“ v zmysle článku 1 ôsmej smernice Rady 79/1072/EHS zo 6. decembra 1979 o zosúladení právnych predpisov členských štátov týkajúcich sa daní z obratu — úpravy o vrátení dane z pridanej hodnoty platiteľom dane, ktorí nemajú sídlo na území štátu (1)?

               2.

               Predstavuje požiadavka stanovená v článku 147b ods. 1 písm. a) zákona č. 571/2003 daňového zákonníka, ktorý preberá ustanovenia smernice, aby právnická osoba nebola identifikovaná na účely DPH, dodatočnú podmienku popri tých, ktoré sú výslovne uvedené v článkoch 3 a 4 ôsmej smernice, a je v prípade kladnej odpovede táto dodatočná podmienka dovolená so zreteľom na článok 6 smernice?

               3.

               Môžu mať ustanovenia článkov 3 a 4 ôsmej smernice priamy účinok a zakladá splnenie podmienok výslovne uvedených v týchto ustanoveniach nárok právnickej osoby so sídlom mimo územia Rumunska na vrátenie DPH v súlade s článkom 1 bez ohľadu na formu ich prebratia do vnútroštátneho práva?

      (1)  Ú. v. ES L 331, s. 11; Mim. vyd. 09/001, s. 79.


title: Vec C-269/16: Návrh na začatie prejudiciálneho konania, ktorý podal Letrado de la Administración de Justicia del Juzgado de lo Social n° 2 de Terrassa (Španielsko) 13. mája 2016 – Elena Barba Giménez/Francisca Carrión Lozano

text:
               1.8.2016

               SK

               Úradný vestník Európskej únie

               C 279/17

         Návrh na začatie prejudiciálneho konania, ktorý podal Letrado de la Administración de Justicia del Juzgado de lo Social no 2 de Terrassa (Španielsko) 13. mája 2016 – Elena Barba Giménez/Francisca Carrión Lozano
   (Vec C-269/16)
   (2016/C 279/23)
   Jazyk konania: španielčina

      Vnútroštátny súd, ktorý podal návrh na začatie prejudiciálneho konania

   Juzgado de lo Social no 2 de Terrassa

      Účastníci konania pred vnútroštátnym súdom

      Žalobkyňa: Elena Barba Giménez

      Žalovaná: Francisca Carrión Lozano

      Prejudiciálne otázky

               1.

               Vzťahujú sa článok 6 ods. 1 písm. d) a článok 7 ods. 2 smernice 2005/29/ES (1) na prípady, v ktorých sú sadzby podnikateľa upravené právnym predpisom? V prípade kladnej odpovede na uvedenú otázku, má sa smernica 2005/29/ES vykladať takým spôsobom, že jej odporuje právna úprava, aká sa nachádza v článku 36 zákona 1/1996, ktorý stanovuje povinnosť uplatniť zákonom stanovené pravidlá týkajúce sa sadzieb napriek tomu, že podnikateľ v súvislosti s výpočtom ceny svojich služieb uplatňuje praktiky spočívajúce v opomenutí alebo klamlivé praktiky?

               2.

               Má sa článok 101 ZFEÚ vykladať takým spôsobom, že bráni právnej úprave, aká je stanovená v článku 36 zákona 1/1996, podľa ktorého sa odmena advokátov, ktorí poskytujú služby v rámci systému bezplatnej právnej pomoci, v prípade, ak sa vyhovie žalobe, určí podľa sadzobníka odmien predtým schváleného advokátmi bez toho, aby sa orgány členského štátu mohli odchýliť od tohto sadzobníka?
               Spĺňa uvedená právna úprava požiadavky nevyhnutnosti a primeranosti spomenuté v článku 15 ods. 3 smernice 2006/123/ES (2)?

               3.

               Má sa článok 47 Charty základných práv Európskej únie vykladať takým spôsobom, že bráni právnej úprave, akú predstavuje článok 36 zákona 1/1996, ktorý stanovuje, že osoba s nárokom na bezplatnú právnu pomoc je v prípade, ak súd vyhovie podanej žalobe bez toho, aby uložil niektorému z účastníkov konania povinnosť nahradiť trovy konania, povinná zaplatiť advokátovi jeho odmenu v súlade so sadzobníkom schváleným stavovskou organizáciou, ktorá je vyššia ako 50 % ročnej výšky dávky sociálneho zabezpečenia?

      (1)  Smernica Európskeho parlamentu a Rady 2005/29/ES z 11. mája 2005 o nekalých obchodných praktikách podnikateľov voči spotrebiteľom na vnútornom trhu, a ktorou sa mení a dopĺňa smernica Rady 84/450/EHS, smernice Európskeho parlamentu a Rady 97/7/ES, 98/27/ES a 2002/65/ES a nariadenie Európskeho parlamentu a Rady (ES) č. 2006/2004 („smernica o nekalých obchodných praktikách“) (Ú. v. EÚ L 149, 2005, s. 22).

      (2)  Smernica Európskeho parlamentu a Rady 2006/123/ES z 12. Decembra 2006 o službách na vnútornom trhu (Ú. v. EÚ L 376, 2006, s. 36).


title: Vec T-34/11: Žaloba podaná 24. januára 2011 — Canon Europa/Komisia

text:
               12.3.2011

               SK

               Úradný vestník Európskej únie

               C 80/24

         Žaloba podaná 24. januára 2011 — Canon Europa/Komisia
   (Vec T-34/11)
   2011/C 80/48
   Jazyk konania: angličtina

      Účastníci konania

      Žalobkyňa: Canon Europa NV (Amstelveen, Holandsko) (v zastúpení: P. De Baere a P. Muñiz, advokáti)

      Žalovaná: Európska komisia

      Návrhy žalobkyne

               —

               vyhlásiť žalobu za prípustnú,

               —

               zrušiť nariadenie Komisie (EÚ) č. 861/2010 z 5. októbra 2010, ktorým sa mení a dopĺňa príloha I k nariadeniu Rady (EHS) č. 2658/87 o colnej a štatistickej nomenklatúre a o Spoločnom colnom sadzobníku (Ú. v. EÚ L 284, 2010, s. 1), a najmä podpoložky zaradené do položky 8443 31 harmonizovaného systému (ďalej len „HS“) a príslušné clá, a

               —

               zaviazať žalovanú na náhradu trov konania.

      Žalobné dôvody a hlavné tvrdenia

   Svojou žalobou sa podľa článku 263 ZFEÚ žalobkyňa domáha zrušenia nariadenia Komisie (EÚ) č. 861/2010 z 5. októbra 2010, ktorým sa mení a dopĺňa príloha I k nariadeniu Rady (EHS) č. 2658/87 o colnej a štatistickej nomenklatúre a o Spoločnom colnom sadzobníku (Ú. v. EÚ L 284, 2010, s. 1), a najmä podpoložiek zaradených do položky 8443 31 HS a príslušných ciel.
   Na podporu svojej žaloby žalobkyňa uvádza tieto žalobné dôvody:

               Po prvé žalobkyňa tvrdí, že žaloba o neplatnosť je prípustná podľa článku 263 ZFEÚ, keďže napadnuté opatrenie je regulačným aktom, ktorý sa bezprostredne týka žalobkyne a ktorý nevyžaduje žiadne ďalšie vykonávacie opatrenia.

               Navyše žalobkyňa tvrdí, že napadnutý akt je neplatný, pretože zužuje rozsah položky 8443 31 HS 2007 tým, že z jej rozsahu vylučuje viacúčelové prístroje (ďalej len „VP“), ktoré predtým spadali pod položku 8471 60 HS 2002, hoci podľa článku 3 Dohovoru o HS (1) a článku 1 ods. 2 písm. a) nariadenia Rady (EHS) č. 2658/87 (2) žalovaná nemôže meniť rozsah položiek HS.

               Okrem toho žalobkyňa poukazuje na to, že napadnutý akt je neplatný, pretože mení clá uplatniteľné na niektoré VP, ktoré predtým spadali pod položky 8471 60 a 8517 21 HS 2002, a je teda v rozpore s článkom 9 ods. 2 nariadenia Rady (EHS) č. 2658/87.

               Napokon napadnutý akt je v rozpore s článkom II GATT 1994 (3) a záväzkami, ktoré prijala EÚ vo svojom zozname koncesií, keďže stanovuje clá vo vzťahu k niektorým VP, v prípade ktorých EÚ prijala záväzok zrušiť akékoľvek clá.

      (1)  Medzinárodný dohovor o harmonizovanom systéme opisu a označovania tovaru zo 14. júna 1983.

      (2)  Nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (Ú. v. ES L 256, 1987, s. 1; Mim. vyd. 02/002, s. 382).

      (3)  Všeobecná dohoda o clách a obchode z roku 1994.


title: Vec C-142/06: Rozsudok Súdneho dvora (tretia komora) z  18. júla 2007 (návrh na začatie prejudiciálneho konania, ktorý podal Østre Landsret) – Olicom A/S/Skatteministeriet (Spoločný colný sadzobník — Položky sadzobníka — Zaradenie v kombinovanej nomenklatúre — Stroje na automatické spracovanie údajov — Sieťové karty s funkciou modem — Pojem špeciálna funkcia )

text:
               8.9.2007

               SK

               Úradný vestník Európskej únie

               C 211/6

         Rozsudok Súdneho dvora (tretia komora) z 18. júla 2007 (návrh na začatie prejudiciálneho konania, ktorý podal Østre Landsret) – Olicom A/S/Skatteministeriet
   (Vec C-142/06) (1)

   (Spoločný colný sadzobník - Položky sadzobníka - Zaradenie v kombinovanej nomenklatúre - Stroje na automatické spracovanie údajov - Sieťové karty s funkciou „modem“ - Pojem „špeciálna funkcia“)
   (2007/C 211/10)
   Jazyk konania: dánčina
   Vnútroštátny súd, ktorý podal návrh na začatie prejudiciálneho konania
   Østre Landsret
   Účastníci konania pred vnútroštátnym súdom

      Žalobca: Olicom A/S

      Žalovaný: Skatteministeriet
   Predmet veci
   Návrh na začatie prejudiciálneho konania – Østre Landsret – Výklad nariadenia Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (Ú. v. ES L 256, 1987, s. 1; Mim. vyd. 02/002, s. 382), zmeneného a doplneného nariadením Komisie č. 3009/95 z 22. decembra 1995 (Ú. v. ES L 319, s. 1) – Položky 8471 (stroje na automatické spracovanie údajov) a 8517 (telekomunikačné prístroje) – Sieťové karty s dvojitou funkciou, a to s prístupom do lokálnej siete a do internetovej siete – Špeciálna funkcia
   Výrok rozsudku
   Kombinované sieťové karty určené na zasunutie do prenosných počítačov majú byť po 1. januári 1996 zaradené ako stroje na automatické spracovanie informácií do položky 8471 kombinovanej nomenklatúry spoločného colného sadzobníka, ktorá sa nachádza v prílohe I nariadenia Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku, zmenenej a doplnenej nariadením Komisie (ES) č. 3009/95 z 22. decembra 1995.

      (1)  Ú. v. EÚ C 143, 17.6.2006.


title: Vec C-140/05: Rozsudok Súdneho dvora (druhá komora) z  5. októbra 2006 (návrh na začatie prejudiciálneho konania, ktorý podal Unabhängiger Finanzsenat, Außenstelle Klagenfurt – Rakúsko) – Amalia Valesko/Zollamt Klagenfurt (Akt o pristúpení k Európskej únii — Prechodné opatrenia — Príloha XIII — Dane — Cigarety pochádzajúce zo Slovinska — Dovoz na územie Rakúska v osobnej batožine cestujúcich — Oslobodenie od spotrebnej dane obmedzené na určité množstvo — Možnosť zachovať do 31. decembra 2007 množstevné obmedzenia uplatňované na dovozy pochádzajúce z tretích krajín — Smernica 69/169/EHS)

text:
               2.12.2006

               SK

               Úradný vestník Európskej únie

               C 294/13

         Rozsudok Súdneho dvora (druhá komora) z 5. októbra 2006 (návrh na začatie prejudiciálneho konania, ktorý podal Unabhängiger Finanzsenat, Außenstelle Klagenfurt – Rakúsko) – Amalia Valesko/Zollamt Klagenfurt
   (Vec C-140/05) (1)

   (Akt o pristúpení k Európskej únii - Prechodné opatrenia - Príloha XIII - Dane - Cigarety pochádzajúce zo Slovinska - Dovoz na územie Rakúska v osobnej batožine cestujúcich - Oslobodenie od spotrebnej dane obmedzené na určité množstvo - Možnosť zachovať do 31. decembra 2007 množstevné obmedzenia uplatňované na dovozy pochádzajúce z tretích krajín - Smernica 69/169/EHS)
   (2006/C 294/22)
   Jazyk konania: nemčina
   Vnútroštátny súd, ktorý podal návrh na začatie prejudiciálneho konania
   Unabhängiger Finanzsenat, Außenstelle Klagenfurt
   Účastníci konania pred vnútroštátnym súdom

      Žalobkyňa: Amalia Valesko

      Žalovaný: Zollamt Klagenfurt
   Predmet veci
   Návrh na začatie prejudiciálneho konania – Unabhängiger Finanzsenat, Außenstelle Klagenfurt – Výklad článkov 23 ES, 25 ES a 26 ES a Prílohy XIII (Zoznam uvedený v článku 24 Aktu o pristúpení: Slovinsko), bod 6 (Dane), ods. 2 Aktu o podmienkach pristúpenia Českej republiky, Estónskej republiky, Cyperskej republiky, Lotyšskej republiky, Litovskej republiky, Maďarskej republiky, Maltskej republiky, Poľskej republiky, Slovinskej republiky a Slovenskej republiky, a o úpravách zmlúv, na ktorých je založená Európska únia (Ú. v. EÚ L 236, s. 906) – Zachovanie členskými štátmi počas prechodného obdobia tých istých množstevných obmedzení na dovoz cigariet pochádzajúcich zo Slovinska na ich územie bez ďalšej platby spotrebnej dane, aké sa uplatňujú na dovozy cigariet z tretích krajín – Prísnejšie obmedzenia množstva, ktoré môže doviesť osoba s bydliskom na území štátu, ako tie, ktoré sú stanovené pre väčšinu tretích krajín
   Výrok rozsudku

               1.

               Bod 6 ods. 2 prílohy XIII Aktu o podmienkach pristúpenia Českej republiky, Estónskej republiky, Cyperskej republiky, Lotyšskej republiky, Litovskej republiky, Maďarskej republiky, Maltskej republiky, Poľskej republiky, Slovinskej republiky a Slovenskej republiky a o úpravách zmlúv, na ktorých je založená Európska únia sa má vykladať tak, že mu neodporuje to, aby Rakúska republika prechodne zachovala svoju právnu úpravu týkajúcu sa oslobodenia od spotrebnej dane obmedzeného na 25 kusov pre cigarety pochádzajúce zo Slovinska, dovezené na územie Rakúskej republiky v osobnej batožine cestujúcich, ktorí majú bydlisko v Rakúskej republike a vstupujú priamo na jej územie cez pozemnú hranicu alebo vnútrozemské vody tohto členského štátu.

               2.

               Články 23 ES, 25 ES a 26 ES sa majú vykladať tak, že im neodporuje vnútroštátna právna úprava, akou je právna úprava sporná v konaní vo veci samej, podľa ktorej je oslobodenie od spotrebnej dane obmedzené na 25 kusov pre cigarety dovážané v osobnej batožine cestujúcich pri vstupe na územie Rakúskej republiky z niektorých iných členských štátov, najmä Slovinskej republiky, bez ohľadu na skutočnosť, že v dôsledku posledného rozšírenia Únie sa už toto obmedzené oslobodenie od spotrebnej dane neuplatňuje na žiadny tretí štát s jedinou výnimkou švajčiarskeho slobodného colného pásma Samnauntal, a že pri dovozoch cigariet pochádzajúcich z tretích krajín sa vo všeobecnosti oslobodenie od spotrebnej dane vzťahuje na 200 kusov.

      (1)  Ú. v. EÚ C 143, 11.6.2005.


title: Vec C-460/08: Rozsudok Súdneho dvora (šiesta. komora) z  10. decembra 2009 — Európska komisia/Helénska republika [Nesplnenie povinnosti členským štátom — Článok 39 ES — Zamestnanie vo verejnej správe — Kapitáni a dôstojníci (druhí) na lodiach — Pridelenie právomocí verejnej moci na palube — Požiadavka štátnej príslušnosti vlajkového štátu]

text:
               30.1.2010

               SK

               Úradný vestník Európskej únie

               C 24/13

         Rozsudok Súdneho dvora (šiesta. komora) z 10. decembra 2009 — Európska komisia/Helénska republika
   (Vec C-460/08) (1)

   (Nesplnenie povinnosti členským štátom - Článok 39 ES - Zamestnanie vo verejnej správe - Kapitáni a dôstojníci (druhí) na lodiach - Pridelenie právomocí verejnej moci na palube - Požiadavka štátnej príslušnosti vlajkového štátu)
   2010/C 24/20
   Jazyk konania: gréčtina

      Účastníci konania

      Žalobkyňa: Európska komisia (v zastúpení: G. Rozet a D. Triantafyllou, splnomocnení zástupcovia)

      Žalovaná: Helénska republika (v zastúpení: E.-M. Mamouna, splnomocnený zástupca)

      Predmet veci

   Nesplnenie povinnosti členským štátom — Porušenie článku 39 ES — Vnútroštátna právna úprava, ktorá vyhradzuje výkon zamestnaní kapitána a druhého dôstojníka na gréckych obchodných a rybárskych lodiach gréckym štátnym príslušníkom

      Výrok rozsudku

               1.

               Helénska republika si tým, že ponechala vo svojej právnej úprave požiadavku gréckej štátnej príslušnosti na účely výkonu funkcie kapitána a dôstojníka (druhého) na všetkých lodiach plaviacich sa pod gréckou vlajkou, nesplnila povinnosti, ktoré jej vyplývajú z článku 39 ES.

               2.

               Helénska republika je povinná nahradiť trovy konania.

      (1)  Ú. v. EÚ C 327, 20.12.2008.


title: Vec T-578/08: Žaloba podaná 23. decembra 2008 – DVB Project/ÚHVT – Eurotel (DVB)

text:
               7.3.2009

               SK

               Úradný vestník Európskej únie

               C 55/44

         Žaloba podaná 23. decembra 2008 – DVB Project/ÚHVT – Eurotel (DVB)
   (Vec T-578/08)
   (2009/C 55/78)
   Jazyk žaloby: angličtina
   Účastníci konania

      Žalobca: DVB Project (Le Grand Saconnex, Švajčiarsko) (v zastúpení: W. Pors, právnik)

      Žalovaný: Úrad pre harmonizáciu vnútorného trhu (ochranné známky a vzory)

      Ďalší účastník konania pred odvolacím senátom: Eurotel SpA (Miláno, Taliansko)
   Návrhy žalobcu

               —

               zrušiť rozhodnutie druhého odvolacieho senátu Úrad pre harmonizáciu vnútorného trhu (ochranné známky a vzory) zo 14. októbra 2008 vo veci R 1387/2007-2 a

               —

               zaviazať ÚHVT na náhradu trov konania.

         Žalobné dôvody a hlavné tvrdenia

      Zapísaná ochranná známka Spoločenstva, ktorá je predmetom návrhu na vyhlásenie neplatnosti: ochranná známka „DVB“ pre tovary a služby v triede 9 a 38.

      Majiteľ ochrannej známky Spoločenstva: žalobca.

      Účastník, ktorý sa domáha vyhlásenia neplatnosti: ďalší účastník konania pred odvolacím senátom.

      Rozhodnutie výmazového oddelenia: zamietnutie návrhu o neplatnosť.

      Rozhodnutie odvolacieho senátu: vyhovenie odvolaniu a zrušenie sporného rozhodnutia.

      Dôvody žaloby: porušenie článku 7 ods. 1 písm. c) nariadenia Rady č. 40/94, keďže odvolací senát dospel k nesprávnemu právnemu záveru, že monopol na zapísanú ochrannú známku Spoločenstva, ktorá je predmetom žaloby o neplatnosť, vážne poškodzuje obchodné činnosti obchodníkov v oblasti telekomunikácií; porušenie článku 7 ods. 3 a článku 51 ods. 2 nariadenia Rady č. 40/94, keďže odvolací senát nezanalyzoval podstatu problému získania rozlišovacej spôsobilosti, ktorú uvádza žalobca.


title: Vec F-22/08: Žaloba podaná 22. februára 2008 – Miguelez Herreras/Komisia

text:
               9.5.2008

               SK

               Úradný vestník Európskej únie

               C 116/33

         Žaloba podaná 22. februára 2008 – Miguelez Herreras/Komisia
   (Vec F-22/08)
   (2008/C 116/63)
   Jazyk konania: francúzština
   Účastníci konania

      Žalobkyňa: Benedicta Miguelez Herreras (Brusel, Belgicko) (v zastúpení: M. van der Woude, advokát)

      Žalovaná: Komisia Európskych spoločenstiev
   Predmet a opis sporu
   Zrušenie rozhodnutia zo 17. apríla 2007 v rozsahu, v akom nepriznáva žalobkyni žiadny dodatočný prioritný bod a zachováva tak pridelenie dvoch prioritných bodov a súhrnu 23 bodov v rámci povyšovania za rok 2003 a uloženie povinnosti žalovanej zaplatiť náhradu škody
   Návrhy žalobkyne

               —

               zrušiť rozhodnutie zo 17. apríla 2007 v rozsahu, v akom nepriznáva žalobkyni žiadny dodatočný prioritný bod a zachováva tak pridelenie dvoch prioritných bodov a súhrnu 23 bodov v rámci povyšovania za rok 2003,

               —

               uložiť žalovanej povinnosť zaplatiť náhradu škody vo výške 5 000 eur,

               —

               zaviazať Komisiu Európskych spoločenstiev na náhradu trov konania.


title: Vec C-160/06: Rozsudok Súdneho dvora (siedma komora) z  8. marca 2007 – Komisia Európskych spoločenstiev/Talianska republika (Nesplnenie povinnosti členským štátom — Smernica 2003/51/ES — Ročná účtovná závierka niektorých typov spoločností — Neprebratie v stanovenej lehote)

text:
               28.4.2007

               SK

               Úradný vestník Európskej únie

               C 95/13

         Rozsudok Súdneho dvora (siedma komora) z 8. marca 2007 – Komisia Európskych spoločenstiev/Talianska republika
   (Vec C-160/06) (1)

   (Nesplnenie povinnosti členským štátom - Smernica 2003/51/ES - Ročná účtovná závierka niektorých typov spoločností - Neprebratie v stanovenej lehote)
   (2007/C 95/21)
   Jazyk konania: taliančina
   Účastníci konania

      Žalobkyňa: Komisia Európskych spoločenstiev (v zastúpení: E. Montaguti a G. Zavvos, splnomocnení zástupcovia)

      Žalovaná: Talianska republika (v zastúpení: I. Braguglia, splnomocnený zástupca, P. Gentili, advokát)
   Predmet veci
   Nesplnenie povinnosti členským štátom – Neprijatie v stanovenej lehote všetkých ustanovení potrebných na dosiahnutie súladu so smernicou Európskeho parlamentu a Rady 2003/51/ES z 18. júna 2003, ktorou sa menia a dopĺňajú smernice 78/660/ES, 83/349/EHS, 86/635/EHS a 91/674/EHS o ročnej a konsolidovanej účtovnej závierke niektorých typov spoločností, bánk a iných finančných inštitúcií a poisťovní (Ú. v. EÚ L 178, s. 16; Mim vyd. 17/001, s. 273)
   Výrok rozsudku

               1.

               Talianska republika si tým, že neprijala všetky zákony, iné právne predpisy a správne opatrenia potrebné na dosiahnutie súladu so smernicou Európskeho parlamentu a Rady 2003/51/ES z 18. júna 2003, ktorou sa menia a dopĺňajú smernice 78/660/ES, 83/349/EHS, 86/635/EHS a 91/674/EHS o ročnej a konsolidovanej účtovnej závierke niektorých typov spoločností, bánk a iných finančných inštitúcií a poisťovní, nesplnila povinnosti, ktoré jej vyplývajú z tejto smernice.

               2.

               Talianska republika je povinná nahradiť trovy konania.

      (1)  Ú. v. EÚ C 131, 3.6.2006.


title: Vec T-515/08: Uznesenie Všeobecného súdu z  29. júna 2010 — Mauerhofer/Komisia ( „Viacnásobná rámcová zmluva ‚,Komisia 2007‘ — Zamestnávanie odborníkov v rámci činností týkajúcich sa pomoci poskytovanej tretím krajinám — Úlohy znaleckého posudku — Opatrenia Komisie o počte odpracovaných vyúčtovateľných dní — Žaloba o neplatnosť — Neexistencia napadnuteľného aktu — Neprípustnosť — Žaloba o náhradu škody — Príčinná súvislosť — Žaloba zjavne bez právneho základu“ )

text:
               14.8.2010

               SK

               Úradný vestník Európskej únie

               C 221/44

         Uznesenie Všeobecného súdu z 29. júna 2010 — Mauerhofer/Komisia
   (Vec T-515/08) (1)

   (Viacnásobná rámcová zmluva ‚,Komisia 2007‘ - Zamestnávanie odborníkov v rámci činností týkajúcich sa pomoci poskytovanej tretím krajinám - Úlohy znaleckého posudku - Opatrenia Komisie o počte odpracovaných vyúčtovateľných dní - Žaloba o neplatnosť - Neexistencia napadnuteľného aktu - Neprípustnosť - Žaloba o náhradu škody - Príčinná súvislosť - Žaloba zjavne bez právneho základu)
   2010/C 221/72
   Jazyk konania: angličtina

      Účastníci konania

      Žalobca: Volker Mauerhofer (Viedeň, Rakúsko) (v zastúpení: J. Schartmüller, advokát)

      Žalovaná: Európska komisia (v zastúpení: S. Boelaert, splnomocnený zástupca)

      Predmet veci

   Na jednej strane návrh na zrušenie administratívneho nariadenia Komisie z 9. septembra 2008, ktorým sa mení a dopĺňa osobitná zmluva 2007/143271 uzatvorená medzi ňou a osobou zodpovednou za projekt „Value Chain Mapping Analysis“ realizovaný v Bosne a Hercegovine na základe rámcovej zmluvy, ktorou Komisia znížila počet pracovných dní odpracovaných žalobcom na základe zmluvy s uvedenou osobou zodpovednou za rámcovú zmluvu, ktoré táto môže Komisii vyúčtovať, a na druhej strane návrh na náhradu škody

      Výrok uznesenia

               1.

               Žaloba sa zamieta.

               2.

               Volker Mauerhofer je povinný nahradiť trovy konania.

      (1)  Ú. v. EÚ C 44, 21.2.2009.


title: Vec C-236/12: Uznesenie predsedu štvrtej komory Súdneho dvora z  25. marca 2014 (návrh na začatie prejudiciálneho konania, ktorý podal Tribunalul Argeş – Rumunsko) – Comisariatul Judeţean pentru Protecţia Consumatorilor Argeş/SC Volksbank România SA, SC Volksbank România SA – Sucursala Piteşti, Alin Iulian Matei, Petruţa Florentina Matei

text:
               16.6.2014

               SK

               Úradný vestník Európskej únie

               C 184/21

         Uznesenie predsedu štvrtej komory Súdneho dvora z 25. marca 2014 (návrh na začatie prejudiciálneho konania, ktorý podal Tribunalul Argeş – Rumunsko) – Comisariatul Judeţean pentru Protecţia Consumatorilor Argeş/SC Volksbank România SA, SC Volksbank România SA – Sucursala Piteşti, Alin Iulian Matei, Petruţa Florentina Matei
   (Vec C-236/12) (1)

   2014/C 184/26
   Jazyk konania: rumunčina
   Predseda štvrtej komory nariadil výmaz veci.

      (1)  Ú. v. EÚ C 235, 4.8.2012.


title: Vec T-326/07 R: Uznesenie predsedu Súdu prvého stupňa zo 4. decembra 2007 – Cheminova a i./Komisia ( Konanie o nariadení predbežného opatrenia — Smernica 91/414/EHS — Návrh na odklad výkonu — Prípustnosť — Neexistencia naliehavosti )

text:
               26.1.2008

               SK

               Úradný vestník Európskej únie

               C 22/45

         Uznesenie predsedu Súdu prvého stupňa zo 4. decembra 2007 – Cheminova a i./Komisia
   (Vec T-326/07 R)
   („Konanie o nariadení predbežného opatrenia - Smernica 91/414/EHS - Návrh na odklad výkonu - Prípustnosť - Neexistencia naliehavosti“)
   (2008/C 22/84)
   Jazyk konania: angličtina
   Účastníci konania

      Žalobcovia: Cheminova A/S (Harboøre, Dánsko), Cheminova Agro Italia Srl (Rím, Taliansko), Cheminova Bulgaria EOOD (Sofia, Bulharsko), Agrodan, SA (Madrid, Španielsko) a Lodi SAS (Grand-Fougeray, Francúzsko) (v zastúpení: C. Mereu a K. Van Maldegem, advokáti)

      Žalovaná: Komisia Európskych spoločenstiev (v zastúpení: B. Doherty a L. Parpala, splnomocnení zástupcovia)
   Predmet veci
   Návrh na odklad výkonu rozhodnutia Komisie 2007/389/ES zo 6. júna 2007 o nezaradení malatiónu do prílohy I k smernici Rady 91/414/EHS a odobratí povolení na prípravky na ochranu rastlín obsahujúce túto látku (Ú. v. EÚ L 146, s. 19), až do vyhlásenia rozsudku vo veci samej
   Výrok uznesenia

               1.

               Návrh na nariadenie predbežného opatrenia sa zamieta.

               2.

               O trovách konania bude rozhodnuté v rozsudku vo veci samej.


title: Vec T-576/08: Rozsudok Všeobecného súdu z  13. apríla 2011 — Nemecko/Komisia [ „Poľnohospodárstvo — Spoločná organizácia trhov — Distribúcia potravín z intervenčných zásob v prospech najodkázanejších osôb — Nariadenie (ES) č. 983/2008 — Plán prideľovania prostriedkov, ktoré sa v rozpočtovom roku 2009 majú vyúčtovať členským štátom na distribučný program — Získavanie výrobkov na trhu — Žaloba o neplatnosť“ ]

text:
               28.5.2011

               SK

               Úradný vestník Európskej únie

               C 160/16

         Rozsudok Všeobecného súdu z 13. apríla 2011 — Nemecko/Komisia
   (Vec T-576/08) (1)

   (Poľnohospodárstvo - Spoločná organizácia trhov - Distribúcia potravín z intervenčných zásob v prospech najodkázanejších osôb - Nariadenie (ES) č. 983/2008 - Plán prideľovania prostriedkov, ktoré sa v rozpočtovom roku 2009 majú vyúčtovať členským štátom na distribučný program - Získavanie výrobkov na trhu - Žaloba o neplatnosť)
   2011/C 160/21
   Jazyk konania: nemčina

      Účastníci konania

      Žalobkyňa: Spolková republika Nemecko (v zastúpení: pôvodne M. Lumma a B. Klein, neskôr M. Lumma, B. Klein, T. Henze a N. Graf Vitzthum, splnomocnení zástupcovia)

      Žalovaná: Európska komisia (v zastúpení: F. Erlbacher a A. Szmytkowska, splnomocnení zástupcovia)

      Vedľajší účastník, ktorý v konaní podporuje žalobkyňu: Švédske kráľovstvo (v zastúpení: A. Falk, K. Petkovska, S. Johannesson a A. Engman, splnomocnení zástupcovia)

      Vedľajší účastníci, ktorí v konaní podporujú žalovanú: Španielske kráľovstvo (v zastúpení: B. Plaza Cruz, splnomocnená zástupkyňa), Francúzska republika (v zastúpení: G. de Bergues a B. Cabouat, splnomocnení zástupcovia), Talianska republika (v zastúpení: pôvodne I. Bruni, splnomocnená zástupkyňa, neskôr P. Gentili, avvocato dello Stato), a Poľská republika (v zastúpení: pôvodne M. Dowgielewicz, neskôr M. Szpunar, a napokon M. Szpunar, B. Majczyna a M. Drwiecki, splnomocnení zástupcovia)

      Predmet veci

   Návrh na čiastočné zrušenie nariadenia Komisie (ES) č. 983/2008 z 3. októbra 2008, ktorým sa prijíma plán prideľovania prostriedkov, ktoré sa v rozpočtovom roku 2009 majú vyúčtovať členským štátom na dodávku potravín z intervenčných zásob v prospech najodkázanejších osôb v Spoločenstve (Ú. v. EÚ L 268, s. 3)

      Výrok rozsudku

               1.

               Článok 2 a príloha II nariadenia Komisie (ES) č. 983/2008 z 3. októbra 2008, ktorým sa prijíma plán prideľovania prostriedkov, ktoré sa v rozpočtovom roku 2009 majú vyúčtovať členským štátom na dodávku potravín z intervenčných zásob v prospech najodkázanejších osôb v Spoločenstve, sa zrušujú.

               2.

               Zrušením článku 2 a prílohy II nariadenia č. 983/2008 nie je dotknutá platnosť už pridelených prostriedkov.

               3.

               Európska komisia znáša svoje vlastné trovy konania a je povinná nahradiť trovy konania vynaložené Spolkovou republikou Nemecko.

               4.

               Španielske kráľovstvo, Francúzska republika, Talianska republika, Poľská republika a Švédske kráľovstvo znášajú svoje vlastné trovy konania.

      (1)  Ú. v. EÚ C 55, 7.3.2009.


title: Vec C-83/05: Rozsudok Súdneho dvora (šiesta komora) z  13. júla 2006 (návrh na začatie prejudiciálneho konania, ktorý podal Amtsgericht Freiburg – Nemecko) – Bernd Voigt (Vytvorenie vnútorného trhu — Aproximácia právnych predpisov — Motorové vozidlá — Postup schvaľovania na úrovni Spoločenstva — Smernica 70/156/EHS — Dosah — Klasifikácia podľa technických vlastností typov vozidiel — Vplyv vnútroštátnej právnej úpravy upravujúcej podmienky premávky na pozemných komunikáciách na klasifikáciu vozidiel)

text:
               16.9.2006

               SK

               Úradný vestník Európskej únie

               C 224/11

         Rozsudok Súdneho dvora (šiesta komora) z 13. júla 2006 (návrh na začatie prejudiciálneho konania, ktorý podal Amtsgericht Freiburg – Nemecko) – Bernd Voigt
   (Vec C-83/05) (1)

   (Vytvorenie vnútorného trhu - Aproximácia právnych predpisov - Motorové vozidlá - Postup schvaľovania na úrovni Spoločenstva - Smernica 70/156/EHS - Dosah - Klasifikácia podľa technických vlastností typov vozidiel - Vplyv vnútroštátnej právnej úpravy upravujúcej podmienky premávky na pozemných komunikáciách na klasifikáciu vozidiel)
   (2006/C 224/19)
   Jazyk konania: nemčina
   Vnútroštátny súd, ktorý podal návrh na začatie prejudiciálneho konania
   Amtsgericht Freiburg
   Účastníci konania pred vnútroštátnym súdom

      Žalobca: Bernd Voigt
   Predmet veci
   Návrh na začatie prejudiciálneho konania – Amtsgericht Freiburg – Výklad smernice Rady 70/156/EHS zo 6. februára 1970 o aproximácii právnych predpisov členských štátov o typovom schválení motorových vozidiel a ich prípojných vozidiel (Ú. v. ES L 42, s. 1, Mim. vyd. 13/001, s. 44), v znení smernice 92/53/EHS z 18. júna 1992 (Ú. v. ES L 225, s. 1, Mim. vyd. 13/011, s. 205) – Evidencia vozidla kategórie M1 (osobné motorové vozidlo) s typovým schválením ES vykonaná členským štátom – Možnosť vnútroštátnych orgánov uložiť vodičovi takéhoto vozidla sankciu za niektoré priestupky uvedené v predpisoch o cestnej premávke, ktoré sa vzťahujú na úžitkové vozidlá – Obmedzenie rýchlosti na diaľnici platné len pre úžitkové vozidlá
   Výrok rozsudku
   Smernica Rady 70/156/EHS zo 6. februára 1970 o aproximácii právnych predpisov členských štátov o typovom schválení motorových vozidiel a ich prípojných vozidiel, zmenená a doplnená smernicou Rady 92/53/EHS z 18. júna 1992, sa má vykladať tak, že jej neodporuje vnútroštátna právna úprava, podľa ktorej také vozidlo, o aké ide vo veci samej, nepodlieha vnútroštátnym predpisom o rýchlosti platným pre osobné vozidlá, ale predpisom platným pre nákladné vozidlá, aj napriek tomu, že toto vozidlo bolo na základe typového schválenia Spoločenstva vydaného podľa uvedenej smernice zaevidované ako osobné vozidlo.

      (1)  Ú. v. EÚ C 82, 2.4.2005.


title: Vec T-396/10: Žaloba podaná 8. septembra 2010 — Zucchetti Rubinetteria/Komisia

text:
               6.11.2010

               SK

               Úradný vestník Európskej únie

               C 301/51

         Žaloba podaná 8. septembra 2010 — Zucchetti Rubinetteria/Komisia
   (Vec T-396/10)
   ()
   2010/C 301/81
   Jazyk konania: taliančina

      Účastníci konania

      Žalobca: Zucchetti Rubinetteria SpA (Gozzano, Taliansko) (v zastúpení: M. Condinanzi a P. Ziotti, advokáti)

      Žalovaná: Európska komisia

      Návrhy žalobcu

               —

               v prvom rade zrušiť napadnuté rozhodnutie,

               —

               subsidiárne zrušiť alebo znížiť pokutu uloženú žalobcovi,

               —

               subsidiárne v druhom rade znížiť pokutu po prijatí návrhu na uplatnenie poľahčujúcich okolností uvedených v článku 29 usmernení o pokutách,

               —

               zaviazať Komisiu na náhradu trov konania.

      Žalobné dôvody a hlavné tvrdenia

   Rozhodnutie napadnuté v prejednávanej veci je rovnaké ako rozhodnutie napadnuté vo veci T-368/10, Rubinetteria Cisal/Komisia.
   Žalobné dôvody a hlavné tvrdenia sú podobné ako v uvedenej veci. Osobitne žalobca tvrdí, že výrobky, ktorých sa rozhodnutie týka patria na tri rozdielne trhy, že Zucchetti nie je na trhu vodovodných kohútikov prítomný a že v rozhodnutí Komisie sa nepristúpilo k predchádzajúcemu určeniu relevantného trhu. Rozhodnutie je tiež chybné z pohľadu analýzy geografického rozšírenia trhu, ako aj z pohľadu dosahu kartelu na podmienky fungovania trhu.
   Žalobca dodáva, že vytvorenie záveru o dohodách a/alebo zosúladených postupoch, ktorý Komisiu viedol k tomu, že žalobcovi vytýkala jediné, komplexné a nepretržité porušenie článku 101 ZFEÚ, len z dôvodu jeho tajného dohodnutého konania v Taliansku, je poznačené chybami a nie je odôvodnené, keďže Komisia nepreukázala, že žalobca vedel o nezákonnom konaní ostatných podnikov, ktoré sa údajne zúčastnili na karteli.


title: Vec T-90/05: Žaloba podaná 24. februára 2005: Omega, S.A. proti Úradu pre harmonizáciu vnútorného trhu (ochranné známky a vzory)

text:
               14.5.2005

               SK

               Úradný vestník Európskej únie

               C 115/24

         Žaloba podaná 24. februára 2005: Omega, S.A. proti Úradu pre harmonizáciu vnútorného trhu (ochranné známky a vzory)
   (Vec T-90/05)
   (2005/C 115/46)
   Jazyk, v ktorom bola žaloba podaná: angličtina
   Omega, S.A., so sídlom v Bienne (Švajčiarsko), v zastúpení: P. González-Bueno Catalán de Ocon, podal 24. februára 2005 na Súd prvého stupňa Európskych spoločenstiev žalobu proti Úradu pre harmonizáciu vnútorného trhu (ochranné známky a vzory).
   Ďalším účastníkom konania pred odvolacím senátom bol Omega Engineering, Inc., so sídlom v Stamforde, Connecticut (USA).
   Žalobca navrhuje, aby Súd prvého stupňa:

               —

               zrušil rozhodnutie druhého odvolacieho senátu z 10. decembra 2004 vo veci R 330/2002-2,

               —

               zaviazal Úrad nahradiť trovy konania.

         Žalobné dôvody a hlavné tvrdenia

               Prihlasovateľ ochrannej známky Spoločenstva:

               Žalobca

               Dotknutá ochranná známka Spoločenstva:

               Obrazová ochranná známka OMEGA pre tovary a služby zaradené v triedach 3, 9, 14, 16, 25, 28, 35, 37, 38, 41 a 42 – prihláška č. 225 771

               Majiteľ ochrannej známky alebo označenia uvedeného v námietkovom konaní:

               Omega Engineering Inc.

               Namietaná ochranná známka alebo označenie:

               Vnútroštátne slovné a obrazové ochranné známky OMEGA, MICROMEGA, OMEGA.COM, OMEGASOFT, OMEGANET pre tovary a služby zaradené v triedach 1, 2, 6, 7, 8, 9, 11, 14, 16, 17, 18, 35, 41 a 42

               Rozhodnutie námietkového oddelenia:

               Zamietnutie zápisu pre tovary a služby zaradené v triedach 9 a 42

               Rozhodnutie odvolacieho senátu:

               Zamietnutie odvolania

               Dôvody žaloby:

               Nesprávne uplatnenie článku 8 ods. 1 písm. b) nariadenia Rady (ES) č. 40/94 (1)

      (1)  Nariadenie Rady (ES) č. 40/94 z 20. decembra 1993 o ochrannej známke Spoločenstva (Ú. v. ES L 11, s. 1).


title: Vec C-543/10: Rozsudok Súdneho dvora (prvá komora) zo 7. februára 2013 (návrh na začatie prejudiciálneho konania, ktorý podal Cour de cassation — Francúzsko) — Refcomp SpA/Axa Corporate Solutions Assurance SA, Axa France IARD, Emerson Network, Climaveneta SpA [Súdna spolupráca v občianskych veciach — Súdna právomoc v občianskych a obchodných veciach — Nariadenie (ES) č. 44/2001 — Výklad článku 23 — Doložka o voľbe právomoci uvedená v zmluve uzatvorenej medzi výrobcom a prvým nadobúdateľom veci — Zmluva, ktorá je súčasťou reťazca zmlúv o prevode vlastníctva — Možnosť dovolávať sa tejto doložky voči ďalšiemu nadobúdateľovi veci]

text:
               13.4.2013

               SK

               Úradný vestník Európskej únie

               C 108/2

         Rozsudok Súdneho dvora (prvá komora) zo 7. februára 2013 (návrh na začatie prejudiciálneho konania, ktorý podal Cour de cassation — Francúzsko) — Refcomp SpA/Axa Corporate Solutions Assurance SA, Axa France IARD, Emerson Network, Climaveneta SpA
   (Vec C-543/10) (1)

   (Súdna spolupráca v občianskych veciach - Súdna právomoc v občianskych a obchodných veciach - Nariadenie (ES) č. 44/2001 - Výklad článku 23 - Doložka o voľbe právomoci uvedená v zmluve uzatvorenej medzi výrobcom a prvým nadobúdateľom veci - Zmluva, ktorá je súčasťou reťazca zmlúv o prevode vlastníctva - Možnosť dovolávať sa tejto doložky voči ďalšiemu nadobúdateľovi veci)
   2013/C 108/02
   Jazyk konania: francúzština

      Vnútroštátny súd, ktorý podal návrh na začatie prejudiciálneho konania

   Cour de cassation

      Účastníci konania pred vnútroštátnym súdom

      Odvolateľka: Refcomp SpA

      Odporkyne: Axa Corporate Solutions Assurance SA, Axa France IARD, Emerson Network, Climaveneta SpA

      Predmet veci

   Návrh na začatie prejudiciálneho konania — Cour de cassation — Výklad článku 5 ods. 1 a článku 23 nariadenia Rady (ES) č. 44/2001 z 22. decembra 2000 o právomoci a o uznávaní a výkone rozsudkov v občianskych a obchodných veciach (Ú. v. ES L 12, s. 1; Mim. vyd. 19/004, s. 42) — Osobitná právomoc v zmluvných veciach — Spor medzi ďalším nadobúdateľom veci a jej výrobcom — Rozsah pôsobnosti doložky o voľbe právomoci v reťazci zmlúv v rámci Spoločenstva

      Výrok rozsudku

   Článok 23 nariadenia Rady (ES) č. 44/2001 z 22. decembra 2000 o právomoci a o uznávaní a výkone rozsudkov v občianskych a obchodných veciach sa má vykladať v tom zmysle, že voči tretej osobe ako ďalšiemu nadobúdateľovi, ktorý v rámci postupnosti zmlúv o prevode vlastníctva uzatvorených medzi účastníkmi so sídlom v rôznych členských štátoch nadobudol vec a chce podať žalobu o náhradu škody proti výrobcovi, sa nemožno dovolávať doložky o voľbe právomoci dohodnutej v zmluve uzatvorenej medzi výrobcom veci a jej nadobúdateľom, okrem prípadu, ak sa preukáže, že táto tretia osoba s uvedenou doložkou skutočne udelila svoj súhlas za podmienok stanovených v tomto článku.

      (1)  Ú. v. EÚ C 46, 12.2.2011.


title: Vec T-503/10: Žaloba podaná 21. októbra 2010 — IDT Biologika/Komisia

text:
               18.12.2010

               SK

               Úradný vestník Európskej únie

               C 346/54

         Žaloba podaná 21. októbra 2010 — IDT Biologika/Komisia
   (Vec T-503/10)
   ()
   2010/C 346/106
   Jazyk konania: nemčina

      Účastníci konania

      Žalobkyňa: IDT Biologika GmbH (Dessau-Roßlau, Nemecko) (v zastúpení: R. Gross a T. Kroupa, Rechtsanwälte)

      Žalovaná: Európska komisia

      Návrhy žalobkyne

               —

               zrušiť rozhodnutie Delegácie Európskej únie v Srbskej republike z 10. augusta 2010, ktoré odmietlo ponuku IDT Biologika GmbH, ktorú táto spoločnosť predložila v rámci verejného zaobstarávania EuropaAid/129809/C/SUP/RS na dodávku očkovacích látok proti besnote, ktorej príjemcom bolo Ministerstvo poľnohospodárstva, lesníctva a vodného hospodárstva Srbskej republiky, pokiaľ ide o položku č. 1, a ktorým bola predmetná zákazka udelená konzorciu rôznych podnikov pod vedením „Biovet a. s.“,

               —

               zaviazať žalovanú na náhradu trov konania.

      Žalobné dôvody a hlavné tvrdenia

   Žalobkyňa napadá rozhodnutie Európskej komisie z 10. augusta 2010 v rámci verejného zaobstarávania na dodávku očkovacích látok proti besnote (odkaz na zverejnenie č. EuropaAid/129809/C/SUP/RS) o výbere iného uchádzača než žalobkyne.
   Na podporu svojej žaloby žalobkyňa uvádza porušenie článku 252 ods. 3 nariadenia Komisie (ES, Euratom) č. 2342/2002 (1), pretože vybraná ponuka nevyhovuje z hľadiska požadovanej absencie virulentnosti ponúkanej očkovacej látky pre človeka a z hľadiska požadovaných povolení, a preto nemala byť zohľadnená.
   Navyše boli podľa žalobkyne porušené zásady rovnosti zaobchádzania a transparentnosti podľa článku 89 ods. 1 nariadenia Rady (ES, Euratom) č. 1605/2002 (2), pretože bola vybraná iná ponuka napriek tomu, že len ponuka žalobkyne spĺňa všetky požiadavky týkajúce sa technických špecifikácií.

      (1)  Nariadenie Komisie (ES, Euratom) č. 2342/2002 z 23. decembra 2002, ktorým sa ustanovujú podrobné pravidlá na vykonávanie nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (Ú. v. ES L 357, s. 1; Mim vyd. 01/004, s. 145).

      (2)  Nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (Ú. v. ES L 248, s. 1; Mim vyd. 01/004, s. 74).


title: Vec C-122/07 P: Uznesenie Súdneho dvora z  29. novembra 2007 – Eurostrategies SPRL/Komisia Európskych spoločenstiev (Odvolanie — Uznesenie o výmaze — Späťvzatie — Trovy konania)

text:
               8.3.2008

               SK

               Úradný vestník Európskej únie

               C 64/14

         Uznesenie Súdneho dvora z 29. novembra 2007 – Eurostrategies SPRL/Komisia Európskych spoločenstiev
   (Vec C-122/07 P) (1)

   (Odvolanie - Uznesenie o výmaze - Späťvzatie - Trovy konania)
   (2008/C 64/21)
   Jazyk konania: angličtina
   Účastníci konania

      Odvolateľ: Eurostrategies SPRL (v zastúpení: R. Lang a S. Crosby, solicitor)

      Ďalší účastník konania: Komisia Európskych spoločenstiev (v zastúpení: P. Costa de Oliveira a M. I. Hadjiyiannis, splnomocnení zástupcovia)
   Predmet veci
   Odvolanie podané proti uzneseniu predsedu štvrtého senátu Súdu prvého stupňa z 1. decembra 2006 vo veci T-203/06, Eurostrategies/Komisia Európskych spoločenstiev, ktorým bola vec vymazaná z registra Súdu prvého stupňa a žalobkyni uložená náhrada trov konania
   Výrok uznesenia

               1.

               Odvolanie sa zamieta.

               2.

               Eurostrategies SPRL je povinná nahradiť trovy konania.

      (1)  Ú. v. EÚ C 95, 28.4.2007.


title: Vec C-421/05: Návrh na začatie prejudiciálneho konania podaný uznesením Rechtbank van Koophandel di Bruxelles z  21. novembra 2005 , ktorý súvisí s konaním: N.V. City Motors Groep proti N.V. Citroën Belux

text:
               11.2.2006

               SK

               Úradný vestník Európskej únie

               C 36/21

         Návrh na začatie prejudiciálneho konania podaný uznesením Rechtbank van Koophandel di Bruxelles z 21. novembra 2005, ktorý súvisí s konaním: N.V. City Motors Groep proti N.V. Citroën Belux
   (Vec C-421/05)
   (2006/C 36/42)
   Jazyk konania: holandčina
   Rechtbank van Koophandel di Bruxelles podal uznesením z 21. novembra 2005 na Súdny dvor Európskych spoločenstiev návrh na začatie prejudiciálneho konania, ktorý súvisí s konaním: N.V. City Motors Groep proti N.V. Citroën Belux a bol doručený kancelárii Súdneho dvora 29. novembra 2005.
   Rechtbank van Koophandel di Bruxelles žiada Súdny dvor, aby rozhodol o nasledujúcej otázke:
   Má sa článok 3 ods. 6 nariadenia Komisie (ES) č. 1400/2002 z 31. júla 2002 (1) o uplatňovaní článku 81 ods. 3 Zmluvy na niektoré kategórie vertikálnych dohôd a zosúladených postupov v sektore motorových vozidiel vykladať tak, že vylučuje možnosť zapracovať do koncesionárskej zmluvy pre motorové vozidlá, na ktorú sa má vzťahovať výnimka, výslovnú zrušujúcu doložku?

      (1)  Ú. v. ES L 203, s. 30.


title: Vec C-204/06: Rozsudok Súdneho dvora (šiesta komora) z  18. januára 2007 – Komisia Európskych spoločenstiev/Česká republika (Nesplnenie povinnosti členským štátom — Smernica 78/686/EHS — Uznávanie diplomov, osvedčení a iných dokladov — Zubní lekári — Opatrenia na uľahčenie efektívneho uplatňovania práva usadiť sa a slobody poskytovať služby — Neprebratie v stanovenej lehote)

text:
               10.3.2007

               SK

               Úradný vestník Európskej únie

               C 56/11

         Rozsudok Súdneho dvora (šiesta komora) z 18. januára 2007 – Komisia Európskych spoločenstiev/Česká republika
   (Vec C-204/06) (1)

   (Nesplnenie povinnosti členským štátom - Smernica 78/686/EHS - Uznávanie diplomov, osvedčení a iných dokladov - Zubní lekári - Opatrenia na uľahčenie efektívneho uplatňovania práva usadiť sa a slobody poskytovať služby - Neprebratie v stanovenej lehote)
   (2007/C 56/19)
   Jazyk konania: čeština
   Účastníci konania

      Žalobkyňa: Komisia Európskych spoločenstiev (v zastúpení: K. Walkerová a H. Støvlbæk, splnomocnení zástupcovia)

      Žalovaná: Česká republika (v zastúpení: T. Boček, splnomocnený zástupca)
   Predmet veci
   Nesplnenie povinnosti členským štátom – Neprebratie v stanovenej lehote smernice Rady 78/686/EHS z 25. júla 1978 o vzájomnom uznávaní diplomov, osvedčení a iných dokladov o formálnych kvalifikáciách zubných lekárov vrátane opatrení na uľahčenie efektívneho uplatňovania práva usadiť sa a slobody poskytovať služby (Ú. v. ES L 233, s. 1; Mim. vyd. 06/001, s. 67)
   Výrok rozsudku

               1.

               Česká republika si tým, že neprijala všetky zákony, iné právne predpisy a správne opatrenia potrebné na dosiahnutie súladu so smernicou Rady 78/686/EHS z 25. júla 1978 o vzájomnom uznávaní diplomov, osvedčení a iných dokladov o formálnych kvalifikáciách zubných lekárov vrátane opatrení na uľahčenie efektívneho uplatňovania práva usadiť sa a slobody poskytovať služby, nesplnila povinnosti, ktoré jej vyplývajú z článku 24 tejto smernice.

               2.

               Česká republika je povinná nahradiť trovy konania.

      (1)  Ú. v. EÚ C 143, 17.6.2006.


title: Vec T-452/14: Žaloba podaná 17. júna 2014 – Laboratoires CTRS/Komisia

text:
               4.8.2014

               SK

               Úradný vestník Európskej únie

               C 253/62

         Žaloba podaná 17. júna 2014 – Laboratoires CTRS/Komisia
   (Vec T-452/14)
   2014/C 253/84
   Jazyk konania: angličtina

      Účastníci konania

      Žalobca: Laboratoires CTRS (Boulogne-Billancourt, Francúzsko) (v zastúpení: K. Bacon, barrister, M. Utges Manley a M. Vickers, solicitors)

      Žalovaná: Európska komisia

      Návrhy

   Žalobca navrhuje, aby Všeobecný súd:

               —

               zrušil článok 1 napadnutého rozhodnutia v rozsahu, v akom rozhodnutie v podstate uvádza, že liek Cholic Acid FGK je povolený pre indikácie Orphacolu, alebo subsidiárne zrušil článok 1 rozhodnutia v celosti a

               —

               uložil Komisii povinnosť nahradiť trovy konania.

      Dôvody a hlavné tvrdenia

   Žalobca je držiteľom povolenia na uvedenie na trh pre liek na ojedinelé ochorenia Orphacol, ktorý je povolený na liečenie dvoch veľmi zriedkavých a závažných genetických chorôb pečene a ktorého účinnou látkou je kyselina cholová. Orphacol má od 16. septembra 2013 desaťročnú exkluzivitu na trhu pre tieto dve indikácie v súlade s článkom 8 nariadenia č. 141/2000 (1).
   Napadnutým rozhodnutím zo 4. apríla 2014 Komisia udelila povolenie na uvedenie na trh pre iný liek na ojedinelé ochorenia (Cholic Acid FGK) s kyselinou cholovou ako účinnou látkou. Hoci Cholic Acid FGK bol povolený pre tri iné terapeutické indikácie než Orphacol, súhrn charakteristických vlastností lieku a hodnotiaca správa pre Cholic Acid FGK, ktoré podľa žalobcu tvoria nedeliteľnú súčasť napadnutého rozhodnutia, obsahujú podrobné odkazy na účinnosť a bezpečnosť Cholic Acid FGK pri terapeutických indikáciách, pre ktoré bol povolený Orphacol.
   Na podporu žaloby uvádza žalobca jediný dôvod založený na porušení článku 8 ods. 1 nariadenia č. 141/2000 tým, že Komisia udelením povolenia na uvedenie na trh pre Cholic Acid FGK za podmienok uvedených v súhrne charakteristických vlastností lieku a hodnotiacej správe porušila žalobcovu exkluzivitu na trhu, keďže podmienky udelenia povolenia na uvedenie na trh pre Cholic Acid FGK v podstate znamenajú, že Cholic Acid FGK je takisto povolený pre dve terapeutické indikácie, pre ktoré je povolený Orphacol.

      (1)  Nariadenie Európskeho parlamentu a Rady (ES) č. 141/2000 zo 16. decembra 1999 o liekoch na ojedinelé ochorenia (Ú. v. ES L 18, 2000, s. 1; Mim. vyd. 15/005, s. 21).


title: Vec F-49/10: Rozsudok Súdu pre verejnú službu (prvá komora) z  28. júna 2011 — De Nicola/Európska investičná banka (Verejná služba — Zamestnanci Európskej investičnej banky — Nemocenské poistenie — Odmietnutie prevzatia liečebných nákladov — Návrh na vymenovanie nezávislého lekára — Primeraná lehota)

text:
               6.8.2011

               SK

               Úradný vestník Európskej únie

               C 232/40

         Rozsudok Súdu pre verejnú službu (prvá komora) z 28. júna 2011 — De Nicola/Európska investičná banka
   (Vec F-49/10) (1)

   (Verejná služba - Zamestnanci Európskej investičnej banky - Nemocenské poistenie - Odmietnutie prevzatia liečebných nákladov - Návrh na vymenovanie nezávislého lekára - Primeraná lehota)
   2011/C 232/69
   Jazyk konania: taliančina

      Účastníci konania

      Žalobca: Carlo De Nicola (Strassen, Luxembursko) (v zastúpení: L. Isola, advokát)

      Žalovaná: Európska investičná banka (v zastúpení: T. Gilliams a F. Martin, splnomocnení zástupcovia, za právnej pomoci A. Dal Ferro, advokát)

      Predmet veci

   Návrh na zrušenie rozhodnutia žalovanej nenahradiť sedenia laserovej terapie

      Výrok rozsudku

               1.

               Žaloba sa zamieta.

               2.

               Každý účastník konania znáša svoje vlastné trovy konania.

      (1)  Ú. v. EÚ C 221, 14.8.2010, s. 61.


title: Vec T-510/13: Rozsudok Všeobecného súdu zo 17. decembra 2015 – Taliansko/Komisia („Jazykový režim — Oznámenie o všeobecných výberových konaniach na miesta prekladateľov — Výber druhého jazyka spomedzi troch jazykov — Jazyk komunikácie s uchádzačmi výberových konaní — Nariadenie č. 1 — Článok 1d ods. 1, článok 27 a článok 28 písm. f) služobného poriadku — Zásada zákazu diskriminácie — Proporcionalita“)

text:
               15.2.2016

               SK

               Úradný vestník Európskej únie

               C 59/15

         Rozsudok Všeobecného súdu zo 17. decembra 2015 – Taliansko/Komisia
   (Vec T-510/13) (1)

   ((„Jazykový režim - Oznámenie o všeobecných výberových konaniach na miesta prekladateľov - Výber druhého jazyka spomedzi troch jazykov - Jazyk komunikácie s uchádzačmi výberových konaní - Nariadenie č. 1 - Článok 1d ods. 1, článok 27 a článok 28 písm. f) služobného poriadku - Zásada zákazu diskriminácie - Proporcionalita“))
   (2016/C 059/15)
   Jazyk konania: taliančina

      Účastníci konania

      Žalobkyňa: Talianska republika (v zastúpení: G. Palmieri, splnomocnený zástupca, za právnej pomoci P. Gentili a S. Fiorentino, avvocati dello Stato)

      Žalovaná: Európska komisia (v zastúpení: J. Currall a G. Gattinara, splnomocnení zástupcovia)

      Vedľajší účastník, ktorý v konaní podporuje žalobkyňu: Španielske kráľovstvo (v zastúpení: J. García-Valdecasas Dorrego, abogado del Estado)

      Vedľajší účastník, ktorý v konaní podporuje žalovanú: Spolková republika Nemecko (v zastúpení: T. Henze a B. Beutler, splnomocnení zástupcovia)

      Predmet veci

   Návrh na zrušenie oznámenia o verejných výberových konaniach EPSO/AD/260/13, EPSO/AD/261/13, EPSO/AD/262/13, EPSO/AD/263/13, EPSO/AD/264/13, EPSO/AD/265/13 a EPSO/AD/266/13 na vytvorenie rezervných zoznamov s cieľom prijať do služobného pomeru prekladateľov pre dánsky, anglický, francúzsky, taliansky, maltský, holandský a slovinský jazyk (Ú. v. EÚ C 199 A, 2013, s. 1)

      Výrok rozsudku

               1.

               Oznámenie o verejných výberových konaniach EPSO/AD/260/13, EPSO/AD/261/13, EPSO/AD/262/13, EPSO/AD/263/13, EPSO/AD/264/13, EPSO/AD/265/13 a EPSO/AD/266/13 na vytvorenie rezervných zoznamov s cieľom prijať do služobného pomeru prekladateľov pre dánsky, anglický, francúzsky, taliansky, maltský, holandský a slovinský jazyk, sa zrušuje.

               2.

               Španielske kráľovstvo a Spolková republika Nemecko znášajú svoje vlastné trovy konania súvisiace s ich vedľajším účastníctvom.

      (1)  Ú. v. EÚ C 336, 16.11.2013.


title: Vec T-446/15: Uznesenie Všeobecného súdu z 19. septembra 2016 – Indecopi/EUIPO – Synergy Group (PISCO)

text:
               7.11.2016

               SK

               Úradný vestník Európskej únie

               C 410/33

         Uznesenie Všeobecného súdu z 19. septembra 2016 – Indecopi/EUIPO – Synergy Group (PISCO)
   (Vec T-446/15) (1)

   (2016/C 410/47)
   Jazyk konania: španielčina
   Predseda prvej komory nariadil výmaz veci.

      (1)  Ú. v. EÚ C 320, 28.9.2015.


title: Vec C-232/05: Rozsudok Súdneho dvora (prvá komora) z  5. októbra 2006 – Komisia Európskych spoločenstiev/Francúzska republika (Nesplnenie povinnosti členským štátom — Štátna pomoc — Pomoc v prospech Scott Paper SA/Kimberly-Clark — Povinnosť vymáhania — Nevykonanie z dôvodu uplatnenia vnútroštátneho konania — Vnútroštátna procesná autonómnosť — Hranice — Vnútroštátny postup umožňujúci okamžité a účinné vykonanie podľa článku 14 ods. 3 nariadenia (ES) č. 659/1999 — Vnútroštátny postup stanovujúci odkladný účinok opravných prostriedkov proti platobným výmerom vydaným vnútroštátnymi orgánmi)

text:
               2.12.2006

               SK

               Úradný vestník Európskej únie

               C 294/15

         Rozsudok Súdneho dvora (prvá komora) z 5. októbra 2006 – Komisia Európskych spoločenstiev/Francúzska republika
   (Vec C-232/05) (1)

   (Nesplnenie povinnosti členským štátom - Štátna pomoc - Pomoc v prospech Scott Paper SA/Kimberly-Clark - Povinnosť vymáhania - Nevykonanie z dôvodu uplatnenia vnútroštátneho konania - Vnútroštátna procesná autonómnosť - Hranice - „Vnútroštátny postup umožňujúci okamžité a účinné vykonanie“ podľa článku 14 ods. 3 nariadenia (ES) č. 659/1999 - Vnútroštátny postup stanovujúci odkladný účinok opravných prostriedkov proti platobným výmerom vydaným vnútroštátnymi orgánmi)
   (2006/C 294/25)
   Jazyk konania: francúzština
   Účastníci konania

      Žalobkyňa: Komisia Európskych spoločenstiev (v zastúpení: C. Giolito, splnomocnený zástupca)

      Žalovaná: Francúzska republika (v zastúpení: G. de Bergues a S. Ramet, splnomocnení zástupcovia)
   Predmet veci
   Nesplnenie povinnosti členským štátom – Nevykonanie v stanovenej lehote rozhodnutia Komisie 2002/14/ES z 12. júla 2000 týkajúceho sa štátnej pomoci udelenej Francúzskom v prospech Scott Paper SA/Kimberly-Clark (Ú. v. ES L 12, s. 1)
   Výrok rozsudku

               1.

               Neprijatím v stanovených lehotách všetkých opatrení potrebných na vymáhanie pomoci uvedenej v rozhodnutí Komisie 2002/14/ES z 12. júla 2000 týkajúcom sa štátnej pomoci udelenej Francúzskom v prospech Scott Paper SA/Kimberly-Clark od jej príjemcu si Francúzska republika nesplnila povinnosti, ktoré jej vyplývajú z článku 249 štvrtého odseku ES ako aj článkov 2 a 3 uvedeného rozhodnutia.

               2.

               Francúzska republika je povinná nahradiť trovy konania.

      (1)  Ú. v. EÚ C 171, 9.7.2005.


title: Vec C-220/14 P: Rozsudok Súdneho dvora (piata komora) z 5. marca 2015 – Ahmed Abdelaziz Ezz a i./Rada Európskej únie, Európska komisia (Odvolanie — Reštriktívne opatrenia prijaté voči určitým osobám s ohľadom na situáciu v Egypte — Zmrazenie finančných prostriedkov osôb, proti ktorým je vedené trestné stíhanie pre spreneveru verejných finančných prostriedkov — Dohovor Organizácie Spojených národov proti korupcii)

text:
               27.4.2015

               SK

               Úradný vestník Európskej únie

               C 138/22

         Rozsudok Súdneho dvora (piata komora) z 5. marca 2015 – Ahmed Abdelaziz Ezz a i./Rada Európskej únie, Európska komisia
   (Vec C-220/14 P) (1)

   ((Odvolanie - Reštriktívne opatrenia prijaté voči určitým osobám s ohľadom na situáciu v Egypte - Zmrazenie finančných prostriedkov osôb, proti ktorým je vedené trestné stíhanie pre spreneveru verejných finančných prostriedkov - Dohovor Organizácie Spojených národov proti korupcii))
   (2015/C 138/29)
   Jazyk konania: angličtina

      Účastníci konania

      Odvolatelia: Ahmed Abdelaziz Ezz, Abla Mohammed Fawzi Ali Ahmed, Khadiga Ahmed Ahmed Kamel Yassin, Shahinaz Abdel Azizabdel Wahab Al Naggar (v zastúpení: J. Lewis, QC, B. Kennelly, barrister, J. Pobjoy, barrister, a J. Binns, solicitor)

      Ďalší účastníci konania: Rada Európskej únie (v zastúpení: M. Bishop a I. Gurov, splnomocnení zástupcovia), Európska komisia (v zastúpení: F. Castillo de la Torre a D. Gauci, splnomocnení zástupcovia)

      Výrok rozsudku

               1.

               Odvolanie sa zamieta.

               2.

               Ahmed Abdelaziz Ezz, ako aj Abla Mohammed Fawzi Ali Ahmed, Khadiga Ahmed Ahmed Kamel Yassin a Shahinaz Abdel Azizabdel Wahab Al Naggar znášajú svoje vlastné trovy konania a sú povinní nahradiť trovy konania, ktoré vynaložila Rada Európskej únie a Európska komisia.

      (1)  Ú. v. EÚ C 235, 21.7.2014.


title: Vec F-116/14: Rozsudok Súdu pre verejnú službu (prvá komora) zo 16. júla 2015 – Murariu/EIOPA (Verejná služba — Zamestnanci EIOPA — Dočasný zamestnanec — Oznámenie o voľnom pracovnom mieste — Požiadavka najmenej osemročnej odbornej praxe — Interný kandidát, ktorého postavenie dočasného zamestnanca po skončení skúšobnej doby už bolo potvrdené — Dočasné preradenie na nové pracovné miesto spojené so zaradením do vyššej platovej triedy — Vecné pochybenie uvedené v oznámení o voľnom pracovnom mieste — Späťvzatie pracovnej ponuky — Uplatniteľnosť VVU — Prerokovanie s výborom zamestnancov — Legitímna dôvera)

text:
               24.8.2015

               SK

               Úradný vestník Európskej únie

               C 279/52

         Rozsudok Súdu pre verejnú službu (prvá komora) zo 16. júla 2015 – Murariu/EIOPA
   (Vec F-116/14) (1)

   ((Verejná služba - Zamestnanci EIOPA - Dočasný zamestnanec - Oznámenie o voľnom pracovnom mieste - Požiadavka najmenej osemročnej odbornej praxe - Interný kandidát, ktorého postavenie dočasného zamestnanca po skončení skúšobnej doby už bolo potvrdené - Dočasné preradenie na nové pracovné miesto spojené so zaradením do vyššej platovej triedy - Vecné pochybenie uvedené v oznámení o voľnom pracovnom mieste - Späťvzatie pracovnej ponuky - Uplatniteľnosť VVU - Prerokovanie s výborom zamestnancov - Legitímna dôvera))
   (2015/C 279/65)
   Jazyk konania: francúzština

      Účastníci konania

      Žalobkyňa: Simona Murariu (Frankfurt nad Mohanom, Nemecko) (v zastúpení: L. Levi, advokát)

      Žalovaný: Európsky orgán pre poisťovníctvo a dôchodkové poistenie (v zastúpení: C. Coucke, splnomocnený zástupca, F. Tuytschaever, advokát)

      Predmet veci

   Návrh na zrušenie rozhodnutia výkonného riaditeľa Európskeho orgánu pre poisťovníctvo a dôchodkové poistenie (EIOPA), ktorý zrušil predchádzajúce rozhodnutie, ktorým bola žalobkyňa vymenovaná za dočasného zamestnanca v platovej triede AD 8 a návrh na náhradu údajne spôsobenej majetkovej a nemajetkovej ujmy.

      Výrok rozsudku

               1.

               Rozhodnutie z Európskeho orgánu pre poisťovníctvo a dôchodkové sporenie sa zrušuje v rozsahu, v akom:

                           —

                           v zmluvnom vzťahu bez ohľadu na nadobudnuté práva a zmluvné podmienky so spätnou účinnosťou zamieta prihlášku pani Murariu na pracovnú pozíciu senior expert pre oblasť zamestnaneckých dôchodkov („senior expert on personal pensions“) a implicitne berie späť pracovnú ponuku, v režime dočasného preradenia, ktorú už pani Murariu prijala, a ktorá jej bola predložená 17. júla 2013,

                           —

                           oberá pani Murariu o výhody zaobchádzania zodpovedajúce platovej triede AD 8 po dobu dočasného preradenia od 16. septembra 2013 do 24. februára 2014.

               2.

               Návrhy na zrušenie sa v zvyšnej časti zamietajú.

               3.

               Európsky orgán pre poisťovníctvo a dôchodkové sporenie zamestnancov je povinný nahradiť majetkovú ujmu pani Murariu, ktorá jej bola spôsobená v období od 16. septembra 2013 do 24. februára 2014, a to až do výšky sumy zodpovedajúcej rozdielu medzi odmenami v platových triedach AD 6 a AD 8, spolu s úrokmi z omeškania od 16. septembra 2013 vo výške stanovenej Európskou centrálnou bankou pre hlavné refinančné operácie v danom období navýšenej o dva percentuálne body.

               4.

               Návrhy na náhradu škody sa v zvyšnej časti zamietajú.

               5.

               Európsky orgán pre poisťovníctvo a dôchodkové sporenie zamestnancov znáša svoje vlastné trovy konania a je povinný nahradiť trovy konania, ktoré vynaložila pani Murariu.

      (1)  Ú. v. EÚ C 26, 26.1.2015, s. 47.


title: Vec C-115/06: Návrh na začatie prejudiciálneho konania, ktorý podal Arbeitsgericht Berlin  28. februára 2006  – Annette Radke/Achterberg Service GmbH & Co KG

text:
               3.6.2006

               SK

               Úradný vestník Európskej únie

               C 131/29

         Návrh na začatie prejudiciálneho konania, ktorý podal Arbeitsgericht Berlin 28. februára 2006 – Annette Radke/Achterberg Service GmbH & Co KG
   (Vec C-115/06)
   (2006/C 131/52)
   Jazyk konania: nemčina
   Vnútroštátny súd, ktorý podal návrh na začatie prejudiciálneho konania
   Arbeitsgericht Berlin
   Účastníci konania pred vnútroštátnym súdom

      Žalobkyňa: Annette Radke

      Žalovaný: Achterberg Service GmbH & Co KG
   Prejudiciálne otázky

               1.

                           a)

                           Má sa smernica Rady 98/59/ES z 20. júla 1998 o aproximácii právnych predpisov členských štátov týkajúcich sa hromadného prepúšťania (1) (Ú. v. ES L 225, s. 16) vykladať v tom zmysle, že postup porád v zmysle článku 2 smernice je ukončený už vtedy, keď priame rokovania medzi zamestnávateľom a zástupcami zamestnancov skončili neúspechom, alebo musia byť ukončené aj rokovania pred dohodovacím výborom, keď zamestnávateľ a/alebo zástupcovia zamestnancov vec predložia podnikovému dohodovaciemu výboru stanovenému vnútroštátnym právom?

                           b)

                           V prípade kladnej odpovede na druhú alternatívu vyžaduje smernica, aby pred vyslovením výpovedí boli taktiež ukončené rokovania v dohodovacom výbore o možnosti zabrániť hromadnému prepúšťaniu alebo ho obmedziť, ako aj rokovania o možnosti zmierniť jeho následky sociálnymi sprievodnými opatreniami?

               2.

                           a)

                           Má sa smernica vykladať v tom zmysle, že oznámenie na príslušný verejný orgán podľa článku 3 smernice je možné podať až po ukončení postupu porád?

                           b)

                           V prípade kladnej odpovede na otázku písm. a) musia byť pred podaním oznámenia ukončené rokovania o zabránení alebo obmedzení hromadného prepúšťania ako aj rokovania o zmiernení jeho následkov?

      (1)  Ú. v. ES L 225, s. 16; Mim. vyd. 05/003, s. 327.


title: Vec C-65/04: Rozsudok Súdneho dvora (prvá komora) z  9. marca 2006  – Komisia Európskych spoločenstiev/Spojené kráľovstvo Veľkej Británie a Severného Írska (Nesplnenie povinnosti členským štátom — Zmluva ESAE — Pôsobnosť — Smernica 89/618/Euratom — Ochrana zdravia — Ionizujúce žiarenie — Používanie atómovej energie na vojenské účely — Oprava ponorky s jadrovým pohonom)

text:
               3.6.2006

               SK

               Úradný vestník Európskej únie

               C 131/9

         Rozsudok Súdneho dvora (prvá komora) z 9. marca 2006 – Komisia Európskych spoločenstiev/Spojené kráľovstvo Veľkej Británie a Severného Írska
   (Vec C-65/04) (1)

   (Nesplnenie povinnosti členským štátom - Zmluva ESAE - Pôsobnosť - Smernica 89/618/Euratom - Ochrana zdravia - Ionizujúce žiarenie - Používanie atómovej energie na vojenské účely - Oprava ponorky s jadrovým pohonom)
   (2006/C 131/15)
   Jazyk konania: angličtina
   Účastníci konania

      Žalobkyňa: Komisia Európskych spoločenstiev (v zastúpení: L. Ström van Lier a J. Grunwald, splnomocnení zástupcovia)

      Žalované: Spojené kráľovstvo Veľkej Británie a Severného Írska (v zastúpení: C. Jackson a C. Giibbs, splnomocnení zástupcovia, za právnej pomoci D. Wyatt, QC, a S. Tromans, barister)

      Vedľajší účastník: Francúzska republika (v zastúpení: A. Abraham, G. de Bergues, E. Puisais a C. Jurgensen, splnomocnení zástupcovia)
   Predmet veci
   Nesplnenie povinnosti členským štátom – Porušenie článku 5 ods. 3 smernice Rady 89/618/Euratom z 27. novembra 1989 o informovaní verejnosti o opatreniach na ochranu zdravia, ktoré sa majú uplatniť, a o krokoch, ktoré sa majú vykonať v prípade rádiologickej havarijnej situácie (Ú. v. ES L 357, s. 31; Mim. vyd. 15/001, s. 366)
   Výrok rozsudku

               1.

               Žaloba sa zamieta.

               2.

               Komisia Európskych spoločenstiev je povinná nahradiť trovy konania.

               3.

               Francúzska republika znáša svoje vlastné trovy konania.

      (1)  Ú. v. EÚ C 94, 17.4.2004.


title: Vec T-369/14: Žaloba podaná 29. mája 2014 – Sequoia Capital Operations/ÚHVT – Sequoia Capital (SEQUOIA CAPITAL)

text:
               4.8.2014

               SK

               Úradný vestník Európskej únie

               C 253/49

         Žaloba podaná 29. mája 2014 – Sequoia Capital Operations/ÚHVT – Sequoia Capital (SEQUOIA CAPITAL)
   (Vec T-369/14)
   2014/C 253/64
   Jazyk, v ktorom bola podaná žaloba: angličtina

      Účastníci konania

      Žalobkyňa: Sequoia Capital Operations LLC (Menlo Park, Spojené štáty) (v zastúpení: F. Delord a A. Rendle, solicitors, a G. Hollingworth, barrister)

      Žalovaný: Úrad pre harmonizáciu vnútorného trhu (ochranné známky a vzory)

      Ďalší účastník konania pred odvolacím senátom: Sequoia Capital LLP (Londýn, Spojené kráľovstvo)

      Návrhy

   Žalobkyňa navrhuje, aby Všeobecný súd:

               —

               zrušil rozhodnutie štvrtého odvolacieho senátu Úradu pre harmonizáciu vnútorného trhu (ochranné známky a vzory) z 18. marca 2014 vo veci R 1457/2013-4,

               —

               rozhodol, že ÚHVT a ďalší účastník konania pred odvolacím senátom znášajú vlastné trovy konania pred ÚHVT a Všeobecným súdom a sú povinní nahradiť trovy konania žalobkyne.

      Dôvody a hlavné tvrdenia

      Zapísaná ochranná známka Spoločenstva, ktorá je predmetom návrhu na vyhlásenie neplatnosti: slovná ochranná známka „SEQUOIA CAPITAL“ pre služby zaradené do tried 35, 36 a 42 – prihláška ochrannej známky Spoločenstva č. 7 4 65  347.

      Majiteľ ochrannej známky Spoločenstva: žalobkyňa.

      Účastník, ktorý sa domáha vyhlásenia neplatnosti: Sequoia Capital LLP.

      Odôvodnenie návrhu na vyhlásenie neplatnosti: slovná ochranná známka č. 4 1 02  141„SEQUOIA“ pre tovary a služby zaradené do tried 9, 16 a 36.

      Rozhodnutie zrušovacieho oddelenia: vyhovenie návrhu.

      Rozhodnutie odvolacieho senátu: zamietnutie odvolania.

      Dôvody žaloby: porušenie článku 8 ods. 1 písm. b) nariadenia č. 207/2009.


title: Vec C-398/15: Návrh na začatie prejudiciálneho konania, ktorý podala Corte suprema di cassazione (Taliansko) 23. júla 2015 – Camera di Commercio, Industria, Artigianato e Agricoltura di Lecce/Salvatore Manni

text:
               26.10.2015

               SK

               Úradný vestník Európskej únie

               C 354/20

         Návrh na začatie prejudiciálneho konania, ktorý podala Corte suprema di cassazione (Taliansko) 23. júla 2015 – Camera di Commercio, Industria, Artigianato e Agricoltura di Lecce/Salvatore Manni
   (Vec C-398/15)
   (2015/C 354/23)
   Jazyk konania: taliančina

      Vnútroštátny súd, ktorý podal návrh na začatie prejudiciálneho konania

   Corte suprema di cassazione

      Účastníci konania pred vnútroštátnym súdom

      Žalobcovia: Camera di Commercio, Industria, Artigianato e Agricoltura di Lecce

      Žalovaný: Salvatore Manni

      Prejudiciálne otázky

               1.

               Má zásada udržiavania osobných údajov vo forme, ktorá umožňuje identifikáciu dotknutých osôb počas obdobia, ktoré je nevyhnutné na účely, pre ktoré boli údaje zhromažďované, alebo pre ktoré sú ďalej spracúvané, stanovená v článku 6 písm. e) smernice Európskeho parlamentu a Rady 95/46/EHS z 24. októbra 1995 (1) o ochrane fyzických osôb pri spracovaní osobných údajov a voľnom pohybe týchto údajov, implementovanej prostredníctvom legislatívneho dekrétu č. 196 z 30. júna 2003, prednosť pred režimom zverejňovania obchodného registra, a teda bráni tomuto režimu, stanovenému prvou smernicou Rady z 9. marca 1968 č. 68/151/ES (2), ako aj vnútroštátnym právom v článku 2188 občianskeho zákonníka a v článku 8 zákona č. 580 z 29. decembra 1993 v časti, kde sa vyžaduje, aby sa mohol ktokoľvek a bez časového obmedzenia oboznámiť s príslušnými údajmi týkajúcimi sa fyzických osôb?

               2.

               Umožňuje článok 3 prvej smernice Rady z 9. marca 1968 č. 68/151/EHS, aby sa, odchylne od pravidiel neobmedzeného obdobia a nešpecifikovaných príjemcov údajov zverejnených v obchodnom registri, na tieto údaje viac nevzťahoval „režim zverejňovania“ v uvedenom dvojakom zmysle, a dané údaje by boli k dispozícii iba na obmedzené obdobie alebo pre určených príjemcov, a to na základe posúdenia konkrétneho prípadu, vykonaného správcom údajov?

      (1)  Smernica Európskeho parlamentu a Rady 95/46/EHS z 24. októbra 1995 o ochrane fyzických osôb pri spracovaní osobných údajov a voľnom pohybe týchto údajov (Ú. v. ES L 281, s. 31; Mim. vyd. 13/015, s. 355).

      (2)  Prvá smernica Rady z 9. marca 1968 o koordinácii ochranných opatrení, ktoré členské štáty vyžadujú od obchodných spoločností na ochranu záujmov spoločníkov a tretích osôb v zmysle druhého odseku článku 58 zmluvy s cieľom zabezpečiť rovnocennosť týchto ochranných opatrení v rámci celého spoločenstva (Ú. v. ES L 65, s. 8; Mim. vyd. 17/001, s. 3).


title: Vec F-23/06: Žaloba podaná  3. marca 2006  – Abad-Villanueva a i./Komisia

text:
               6.5.2006

               SK

               Úradný vestník Európskej únie

               C 108/32

         Žaloba podaná 3. marca 2006 – Abad-Villanueva a i./Komisia
   (Vec F-23/06)
   (2006/C 108/60)
   Jazyk konania: francúzština
   Účastníci konania

      Žalobcovia: Roberto Abad-Villanueva a i. (v zastúpení: T. Bontinck a J. Feld, advokáti)

      Žalovaná: Komisia Európskych spoločenstiev
   Návrhy žalobcov

               —

               zrušiť rozhodnutia oznamujúce žalobcom ich postup v rámci kategórií, ktoré žalobcom priznávajú nižšiu platovú triedu ako platová trieda, ktorá im mala byť priznaná podľa ustanovení služobného poriadku, zachovávajú im koeficient a zrušujú im body na povýšenie,

               —

               určiť protiprávnosť článku 12 prílohy XIII služobného poriadku,

               —

               zaviazať Komisiu Európskych spoločenstiev na náhradu trov konania.

         Žalobné dôvody a hlavné tvrdenia
   Žalobcovia sú všetci úspešnými uchádzačmi vnútorného výberového konania na postup do kategórie KOM/PA/04 a KOM/PB/04, pričom oznámenie o jeho konaní boli zverejnené pred dátumom nadobudnutia platnosti nového služobného poriadku. Po tomto dátume ich žalovaná vymenovala do kategórie vyššej, ako bola ich predchádzajúca kategória, avšak s tým, že ich platová trieda, stupeň a koeficienty zostali nezmenené. Navyše im boli zrušené body na povýšenie.
   Žalobcovia v žalobách uvádzajú, že rozhodnutia o vymenovaní porušujú články 31 a 62 služobného poriadku, ako aj článok 2 ods. 1 a 2 a článok 5 ods. 2 prílohy XIII služobného poriadku, keďže podľa uvedených ustanovení mali mať lepšie platové zaradenie. Žalovaná tým na jednej strane porušila právo každého úradníka byť zamestnaný v platovom stupni uvedenom v oznámení o výberovom konaní a na druhej strane diskriminovala žalobcov oproti úspešným uchádzačom z iných výberových konaní, ktoré viedli k zamestnaniu v tých istých kategóriách.
   Okrem toho žalobcovia uvádzajú, že neexistuje právny základ, podľa ktorého by žalovaná mohla naďalej uplatňovať voči nim koeficienty stanovené pre pôvodné kategórie a ani im zrušiť body na povýšenie, ktoré mali na svojom „účte“.
   Napokon podľa žalobcov napadnuté rozhodnutia porušovali takisto zásadu legitímnej dôvery, zachovania nadobudnutých práv a rovnakého zaobchádzania.